c: text/html

text:
Kaiser Chiefs
Kaiser Chiefs nya éta grup musik rock alternative, post punkn revival jeung new wave asal Leeds, Yorkshire Kidul, Inggris[1]. Kaiser Cheifs dibentuk taun 1997, jeung miboga lima personil, diantarana: Ricky Wilson, Andrew ‘Whitey’ White, Simon Rix, Nick ‘Peanut’ Baines, jeung Nick Hodgson[1].
Kabentukna Kaiser Chiefs[édit | sunting sumber]
Saacan ngabentuk grup musik, Nick Hudgson, Nick Baines, jeung Simon Rix nya éta babaturan sakelas di St. Mary's School, Menston Bradford[1]. Sabada réngsé sakola, Rix jeung Baines ngalanjutkeun sakola ka Universitas di Taun 1996, sedengkeun Hudgson cicing di Leeds, terus papanggih jeung Andrew White katut Ricky Wilson[1]. Maranéhna satuju pikeun nyieun hiji grup musik anu dingaranan Runston Parva, anu terus diganti jadi Kaiser Chiefs sabada Rix jeung Baines ngilu asup ka ieu grup musik[1]. Ngaran Kaiser Chiefs sorangan dicokot tina ngaran klub sépak bola asal Afrika Kalér, Kaizer Chiefs[1].
Diskografi[édit | sunting sumber]
Taun 2005, Kaiser Chiefs ngarilis album EMPLOYMENT, anu diteruskeun ku album YOURS TRULY, ANGRY MOB dina taun 2007[2]. Kaiser Chiefs ngarilis album OFF WITH THEIR HEADS taun 2008, anu pamungkas nya éta album THE FUTURE IS MEDIEVAL taun 2011 ieu[2].
Référénsi[édit | sunting sumber]
- ↑ a b c d e f Kaiser Chiefs-Kapanlagi.com (diaksés tanggal 7 Nopémber 2011)
- ↑ a b (en)Diskografi Kaiser Chihefs (diaksés tanggal 7 Nopémber 2011)

robotstxt: allowed

filter: keep


text:
A
A nyaéta hurup anu kahiji dina Alfabét Latin. Dina basa Inggris, hurup ieu dibaca [eɪː]; wangun lobana aes.[1] Hurup ieu asalna téh tina hurup Yunani, A (alfa), sarta mindeng dipaké minangka lambang vokal hareup kabuka teu buleud. A ogé mindeng dipaké minangka ngaindikasikeun hiji hal anu boga harti "mimiti" atawa "pangalusna".
Sajarah[édit | sunting sumber]
Hurup A bisa disusud ka hiji piktogram sirah sabuntut sapi jalu dina hiéroglif Mesir atawa abjad Proto-sinaitik.[2]
Kira-kira warsih 1600 SM hurup dina abjad Fenisia miboga wangun linear anu jadi dasar pikeun wangun-wangun saterusna. Ngaranna kasampak pohara pageuh patali jeung alef dina abjad Ibrani.
Sabot bangsa Yunani kuna mengadopsi abjad, maranéhanana henteu ngagunakeun konsonan celah sora (sada hamzah) anu dikandung hurup ieu dina basa Fénisia sarta basa-basa Sémit séjénna, alatan éta maranéhanana ngagunakeun tanda ieu pikeun vokal /a/, sarta ngabéla ngaranna kalayan parobahan leutik (alfa). Dina prasasti-prasasti Yunani anu pangmimitina sanggeus Jaman Kekelaman Yunani, anu lumangsung dina abad ke-8 SM, hurup ieu dituliskeun terbaring, tapi dina Alfabét Yunani saterusna, hurup ieu umumna jiga jeung hurup badag A modern, sanajan sagala rupa variasi satempat bisa dibédakeun kalayan memperpendek salah sahiji sukuna, atawa kalayan sudut tempat gurat melintang diletakkan.
Bangsa Étruska mawa Alfabét Yunani ka paradaban maranéhanana di Jazirah Italia sarta ngantep hurup ieu henteu robah. Saterusna, jalma-jalma Romawi mengadopsi Alfabét Étruska pikeun nulis basa Latin, sarta hurup anu dihasilkeun saterusna dilestarikan dina Alfabét Latin modern anu dipaké pikeun nulis loba basa, kaasup basa Inggris.
Tipografi[édit | sunting sumber]
Pamakéan[édit | sunting sumber]
Dina basa Inggris, "a" biasana melambangkan sada vokal hareup ampir kabuka takbulat (IPA: /æ/; kawas dina kecap pad), vokal tukang kabuka takbulat (IPA: /ɑː/; kawas dina kecap father), atawa diftong /eɪ/ kawas dina kecap ace sarta major, alatan éfék Pergeseran Vokal Gegedéan.
Dina lolobana basa anu ngagunakeun sistem alfabét Latin, "a" melambangkan sada vokal hareup kabuka takbulat (/a/).
Dina Alfabét Fonétik Internasional, variasi hurup "a" mengindikasikan sagala rupa vokal anu berbeda-beda ogé.
Dina sistem X-SAMPA, hurup badag "A" nandakeun vokal tukang kabuka takbulat sarta hurup leutik "a" nandakeun vokal hareup kabuka takbulat.
"A" nyaéta hurup katilu anu pang mindeng dipaké dina basa Inggris, sarta anu kadua panglobana dipaké dina basa Spanyol sarta Perancis. Dina hiji studi, rata-rata, kira-kira 3.68% hurup anu dipaké dina basa Inggris condong ka ‹a›, sedengkeun angka 6.22% pikeun basa Spanyol sarta 3.95% pikeun basa Perancis.[3]
"A" remen ogé dipaké pikeun némbongkeun hiji hal atawa hiji jalma jeung kualitas atawa status anu leuwih alus sarta bergéngsi: A-, A atawa A+, hasil pangalusna anu dibikeun ku guru/dosen ka pancén siswa/mahasiswa; peunteun A pikeun réstoran anu bersih, dsb.
Kode komputasi[édit | sunting sumber]
Tempo ogé[édit | sunting sumber]
Catetan suku[édit | sunting sumber]
- ↑ "A" (word), Oxford English Dictionary, 2nd edition (1989). Aes is the plural of the name of the letter. The plural of the letter itself is: As, A's, as, or a's.
- ↑ "A". The World Book Encyclopedia 1. (1956). Field Enterprises, Inc.
- ↑ "Percentages of Letter frequencies per Thousand words", Trinity College, Retrieved 2006-05-01.


text:
Tarompet Wangsit Siliwangi Free Mp3 Download
MUST READ
:
1. Download Link will working with Browser MOZILLA FIREFOX & CHROME
only.
2. Don't use IE (Internet Explorer)
browser.
Wangsit Siliwangi Mp3
Darso - Wangsit Siliwangi Mp3
Wangsit Siliwangi Mp3
Darso The Penomenon - Asep Darso - Midang Bingah - Wangsit Siliwangi Sukawarna Ciamis Mp3
Jaipongan Wangsit Siliwangi Mp3
Wangsit Siliwangi - Jaipong Dangdut Mp3
Simawar Bandung Sundapencak Silat Hpsi Gadjah Putih Gemah 5 Mp3
Wangsit Siliwangi - Putra Giriharja 2 Cibaduyut Bandung Mp3
Jaipong Dangdut Wangsit Siliwangi Modern Mp3
Wangsit Siliwangi Simadu Mp3
Lagu Wangsit Siliwangi Voc Nenden Reka Nada Cimincrang Bandung Mp3
Giri Sawargi Wangsit Siliwangi Mp3
Pusaka Sawrgi Wangsit Siliwangi Mp3
Wangsit Siliwangi Mp3
Cangcuter - Wangsit Siliwangi Mp3
Maribaya Tarompet Mp3
Konser Tarompet Di Gedung Sate Bandung Yoyon Komstrad Mp3
Padungdung Kendor Entog Mulang - Ibing Penca Akoer Lahflv Mp3


text:
Ada beberapa sahabat yang meminta untuk ditayangkan contoh pidato bahasa sunda. Postingan sederhana kali ini tentang contoh pidato bahasa sunda. Selamat membaca !
Assalamu'alaikum we. wb.
Sampurasun !
Langkung
tipayun urang panjatkeun puji sinareng syukur ka Ilahiirobbi kalayan hidayah
sareng inayahna, urang sadaya tiasa kempel dina ieu tempat kalawan dina kayaan
sehat walafiat.
Rerencangan
anu ku simkuring dipikahormat !
Dina
ieu waktos, simkuring bade nerangkeun kumaha
pentingna hirup sehat kanggo urang sadayana. Janten, urang sadaya kedah atawa
wajib ngajaga lingkungan sareng awak nyalira pikeun urang sadaya tiasa ngajaga
tina sagala panyakit. Ku margi kitu, urang kedah ningkatkeun pola hirup sehat
kanggo kapayunna di kawitan ti ayeuna.
Dina
salah sahiji hadits diterangkeun…
“Annadhofatu minal
iiman”
Nu
hartosna : “Kabersihan teh sabagian tina Iman”
Tina
hadits eta, urang tangtu tos ngartos maksad sareng tujuannana, nyaeta urang teh
umat muslim anu ngagaduhan iman dina jero hate urang. Upami urang sadaya iman
ka Allah, berarti urang kudu bersih atanapi suci tina sagala kokotor boh hadas
alit atawa hadas ageung, nu nyebabkeun urang teu suci. Bersih eta sadaya teh nu
didasarkeun tina bersihna jeung sucina urang sareng lingkungan di sakitar
urang. Kabersihan sakola oge kudu urang jaga. Urang kudu mikacinta kabersihan
sangkan hate urang ge milu bersih.
Kabersihan
teh aya marupi-rupi macemna, nyaeta aya bersih hate, bersih jiwa, bersih raga,
sareng bersih rohani. Tah, urang kudu janten jalmi anu kaasup kana jalma anu
bersih sadayana. Allohumma, amien… Hayu urang sami-sami ningkatkeun pola hirup
sehat kanggo kasaean urang sadaya sangkan tiasa leuwih getol kana ibadah ka
Gusti nu Maha Welas tur Maha Asih.
Rerencangan
sadaya anu dipihurmat.
Cekap
sakitu sim kuring nyanggakeun pihatur, pamungkas pisanggem, bilih aya basa anu
kirang entep saeureuhna atanapi kecap anu kirang merenah larapna, mugi kersa
ngahapunten.
Wassalamu’alaikum Wr. Wb.
Annisa Pramuditha
SD Negeri Mande 03


text:
Tarum
Tarum atawa nila, atawa indigo (Indigofera) mangrupa tutuwuhan panghasil warna biru alami. Zat warna pakéan ieu utamana dipaké dina usaha batik atawa tinun tradisional. Zat warna indigo, minangka hasil ti tutuwuhan ieu, ogé mangrupakeun komoditas dagang anu penting.
Ngaran tarum dipaké pikeun sagala rupa wanda tutuwuhan panghasil warna biru, lolobana ti marga Indigofera. Tarum anu sajati nyaéta I. tinctoria. Warna biru indigo dibeunangkeun tina keueuman daun (dina jumlah nu réa). Akar tarum atawa tarum areuy anu ogé mindeng dipaké jelema nyaéta Marsdenia tinctoria.
Warna biru dihasilkeun tina keueuman daun salila sapeuting. Sanggeus sapeuting baris kawangun lapisan dina luhureun keueuman anu boga warna héjo atawa biru. Cairan ieu tuluy dikulub, tuluy dipoé nepi ka garing.
Tutuwuhan ieu pohara alus alatan bisa nyuburkeun taneuh sarta bisa nahan érosi.
Batik jeung tarum[édit | sunting sumber]
Mimitina para pangusaha batik ngagunakeun warna alami pikeun ngawarnaan lawon batik maranéhanana, anu kalolobaananana asalna tina kelir tarum. Saterusna zat warna jieunan didatangkan sarta diwanohkeun ka para pangusaha batik. Di luar dugaan, pangusaha batik leuwih milih pikeun ngagunakeun warna jieunan. Sabot pamaréntah kolonial Walanda ngeureunkeun impor warna jieunan dina wtaun 1914, réaksi datang ti para pangusaha batik. Saprak taun 1914/1915 éta pisan, pamor tarum terus nyilorot sarta euweuh anu usaha ngokolakeun tarum sacara leuwih gampang. Komo kiwari, di bumi tarum sorangan, di Pataruman, di wewengkon urut Tarumanagara, kaasup Walungan Citarum, teu aya deui tutuwuhan tarum ku kituna masarakat teu apal kana ieu tutuwuhan.
Budidaya Tarum[édit | sunting sumber]
Masarakat di Tatar Sunda ngabudidayakeun tarum di tegalan atawa di sérang. Sanggeus dipacul tuluy dipelak stékna. Sték anu dipaké dicokot tina régang anu tumuwuh pangkuatna, diteukteuk sapanjang 30 cm ku péso anu seukeut ambéh henteu soéh.
Sanggeus diteukteuk, ditunda di tempat anu tiis sarta tungtung sték diperenahkeun di bagian luhur, diantepkeun salila 1-3 poé nepi ka beungeut teukteukan sték jadi garing. Sanggeus éta, karék 2-3 sték dipelak dina hiji liang. Sirung katémbong sanggeus 2 minggu.
Lamun anu dipelak sikina, unggal liang dipelakan 3-4 siki, atawa disemai leuwih tiheula. Semaian anyar dipindahkan dina umur 1-1,5 bulan. Sanggeus éta, mimiti disiangi sarta barisan taneuhna dijieun jadi sarupaning galengan. Sabulan saterusna disiangi sarta dijangkungan deui. Karék dina umur 4-5 bulan, tarum bisa diteukteuk.
Nangtukeun waktu panén anu pas memang rada hésé alatan hésé ngaharepkeun daun walatra héjona. Samentara éta, lamun daunna anu boga warna héjo kolot éta mimiti layu sarta jadi konéng, hasil indigo jadi kurang.
Patani anu boga pangalaman cukup ngarames daunna ku ramo, manéhna bisa nangtukeun waktu panén kalawan nempo kelir daun anu dirames sarta aroma ambeu daunna. Ngumpulkeun daun tarum dipigawé dina waktu isuk-isuk ku cara neukteuk régang nu deukeut tangkal (basa Indonesia: batang).


text:
Keris
Keris nya éta ngaran pakarang kabangsaan, paranti nubles, sok dialus-alus dijieun perhiasan.[1] Pakarang anu seukeut anu dijieun tina pamor atawa logam. [2] Baheula mah keris jadi pakarang keur perang atawa gelut ngalawan musuh, tapi ayeuna keris leuwih difungsikeun jadi benda pusaka anu dikoléksi lantaran hobi atawa dianggap jimat sabab dipercaya salaku benda karamat anu miboga kakuatan gaib.[2] Keris ogé mangrupa salah sahiji panglengkep busana pangantén lalaki jeung penari.[2]
Daptar eusi
Bahan keris[édit | sunting sumber]
Bahan pikeun nyieun keris asalna tina pamor (benda padat anu asalna ti luar angkasa), aya tilu macem pamor di antarana; pamor météorit (anu ngandung beusi jeung nikel), siderit (ngandung besi), jeung aérolit (sarupa batu, disebut batu pamor).[2] Tilu macem pamor éta bisa dibédakeun sanggeus jadi keris.[2] Pamor météorit katempo tina kerisna anu warnana bodas atawa bodas kulawu; pamor sederit warnana kerisna hideung (pamor ireng), jeung pamor aérolit warna kerisna konéng kulawu.[2] Pamor anu warnana bodas bersih siga perak disebut pamor titipan, miboga kualitas anu pangalusna, pamor ieu henteu bisa dijieun ku empu tapi magrupa keris alamiah. [2]Ieu keris bakal ngajadikeun nu bogana jadi miboga wiwaha.[2]Pamor anu warnana bodas totol-totol (siga éwateun) dingaranan pamor katuncar.[2]Keris alamiah loba ditéangan ku jalma sabab leuwih ampuh jeung nambahan wiwaha.[2] Pamor emas (warna konéng) loba ngandung nikel, totol-totol konéng dina ujung keris.[2]Pamor-pamor anu warnana bodas, kulawu, jeung konéng téh keris anu dianggap pangalusna sabab dipercaya yén nu makéna bisa salamet tina sagala pakarang anu seukeut atawa senjata api.[2]Keris anu pamorna hideung dianggap goréng lantaran nu makéna sok hayang baé maéhan jelema. [2]Pamor-pamor saparti di luhur hésé pisan meunangkeunana.[2] Ayeuna mah bahan keris ngan tina beusi dicampur jeung logam. Éta nu ngalantarankeun keris-keris jieunan ayeuna ngan dijadikeun hiasan.[2]
Jenis keris[édit | sunting sumber]
Keris mangrupa salasahiji warisan budaya karuhun bangsa Indonesia. [3]Keris dijadikeun pakarang khas diunggal daérah di Indonésia. [3]Aya sababaraha keris anu aya di Indonésia.[3]Jenis Semenanjung atawa disebut ogé jenis kalér.[3] Jenis ieu mangrupa jenis keris anu kapanggih di tanah Malayu, minangka paninggalan ti karajaan-karajaan di tanah Malayu.[3] Bentuk keris ieu dingaranan keris Ulu Demam, ditempo tina bentukna anu siga jalma keur tatangkeupan lantaran demam.[3] Ukira keris ieu didominasi ukiran bentuk segi opat, khas ukuran jenis keris semenanjung.[3]Jenis Pekakak. [3]Ieu keris dingaranan pekakak lantaran uluna dijieun tina sirung atawa kai anu dibentuk siga manuk pekakak.[3] Salasahiji ciri khas tina jenis ieu nya éta mata keris anu leuwih panjang tibatan mata keris dina umumna. Keris pekaka bisa miboga 31 luk dina mata kerisna.[3]Keris Sumatra[3] Keris jenis ieu miboga bentuk khas dina mata, ulu, jeung warngkana.[3]Keris model ieu miboga mata bentuk tirus jeung manjang anu disebut keris panjang.[3] Aya ogé sabagian keris di Sumatra anu matana pondok anu disebut keris Pendek atawa Pandak.[3] Ulu keris ieu bentukna béngkok aya ornamnén kembang-kembang keur hiasan.[3]Keris Jawa. [3]Jenis ieu katempo tina cirri khas dina uluna anu bentukna melengkung siga péstol. [3]Biasana, keris model ieu digunakeun keur keris pusaka di jaman karajaan-karajaan di Jawa baheula.[3] Kris-keris pusaka Jawa anu kasohor nya éta keris di jaman karajaan Singasari jieunan Empu Gandrinng.[3] Dina keris Jawa, utamana keris pusaka dipasang cingcin dina bagian uluna anu disebut pendongkok.[3]Keris Madura jeung Bali babari dikenal tina bentuk ulu anu dijieun tina gading.[3]
Bagian keris[édit | sunting sumber]
Keris miboga bagian-bagian anu ngawengku;landéan, duhung, warangka.[2]Landéan nya éta hulu keris anu dijieun tina kai (aya anu maké emas atawa dihias ku batu-batuan), bisa diukir gumantung kahayang misalna diukir ngabentuk hulu naga, hulu oray, atawa hulu maung.[2]Duhung (awakna) berbentuk gépéng, dua sisina seukeut jeung tungtungna léncop keur nubles, dibagian dua ujungna aya béngkokan anu disebut eluk. [2]Carita Pajajaran miboga keris eluk sanga likur jeung mangrupa keris pusaka Pajajaran.[2] Di Ciamis aya keris pamor anu teu sarua jeung nu lian, tapi sakabéhna perlu ditalungtik kabenerana.[2] Warangka nya éta sarung duhung anu dijieun tina dua lambar kai anu bagian luarna dilapisan bahan tina kuningan atawa diukir.[2]Di sababaraha tempat masih aya jelema anu ngagunakeun keris minangka wakil pangantén lalaki lamun teu bisa hadir, éta kawinan téh disebut kawin keris].[2]
Fungsi jeung peran keris di masarakat[édit | sunting sumber]
Dina kamekaranana keris ngalaman parobahan fungsi dina kontéks sistem budaya anyar masarakat.[4]Peran sosial dina kontéks sistem budaya ahirna mah leuwih dominan dibandingkeun jeung fungsi téhnisna minangka pakarang keur nubles.[4] Kamekaran fungsi keris diantarana ngawengku; (1)Spiritual-Religius, keris asalna mah mangrupa hiji sarana sasajén.[4]Keris mangrupa lambang jeung miboga muatan-muatan religius anu bisa ditempo tina wangun dapur jeung pamorna.[4] (2)Psikologis, keris miboga kakuatan motivasi anu mangaruhan tingkah laku.[4] Hiji jalma jadi wanian sabab miboga keris pasopati, misalna dina Babad Tanah Jawi dicaritakeun Arya Panangsang wanian sabab boga keris setan kober.[4] (3)Politis, miboga peran dina percaturan pulitik karajaan-karajaan Nusantara.[4] Sumber-sumber sajarah réa anu nyaritakeun peranan keris dina pulitik karajaan di tanah Jawa.[4] (4)Status Sosial, keris jadi wakil kalungguhan jeung status hiji jalma dimasarakat. [4]Keris magrupa salasahiji sarana dina nangtukeun strata sosial masarakat, ieu hal bisa katempo tina pamakéan atawa anu boga keris nu tangtu misalna dapur kebo lajer keur patani, dapur pasopati keur prajurit.[4] (5)Media Komunikasi, keris mampuh mawa talatah anu bisa kabaca eusina dina sistem budaya masarakat Jawa.[4] (6)Magis, kakuatan magis masih dipercaya ku sabagian masarakat.[4] (7)Estétis jeung Artistik, keris jadi médium éksprési kasenian.[4] (8)Komoditas ékonomi, keris diproduksi jeung dijual ti baheula kénéh nepi ka ayeuna.[4] (9)Panglengkep Busanan, keris jadi aksésoris busana tradisi.[4]
Istilah ngeunaan keris[édit | sunting sumber]
Dina budaya perkerisan aya sajumlah istilah anu kadéngéna ahéng keur jalma umum.[5] Pamahaman kana istilah-istilah ieu aya mangpaatna dina prosés neuleuman pangaweruh ngeunaan keris. [5]Istilah-istilah dina dunya keris hususna di Pulo Jawa, diantarana;Angsar nya éta kasaktén anu aya dina keris. [5] Kasaktén éta teu katempo tapi bisa dirasakeun ku jalma anu percaya. [5] Angsar bisa mangrupa pangaruh positif atawa sabalikna. [5] Dasarna mah, sakabéh keris miboga angsar hadé. [5]Tapi remenna angsar anu hadé can tangtu cocok keur nu bogana. [5]Dapur, nya éta istilah anu digunakaeun keur nyebutkeun ngaran bentuk atawa tipe bilah keris. [5]Luk, nya éta istilah keur bilah keris anu teu lempeng. [5]Mas Kawin. [5]Mendak, nya éta sebutan keur cingcin keris. [5]Pamor, nya éta bahan keur nyieun keris. [5]Pendok, fungsina keur pelindung atawa pelapis gandar, nya éta bagian warangka keris anu dijieun tina kai. [5]Rincikan, nya éta bagian-bagian atawa komponen bilah keris atawa tumbak. [5]Tangguh, nya éta taksiran jaman dijieunna keris, tempat jeung gaya nyieunna. [5]Tanjeg, nya éta taksiran mangpaat atawa tuah keris. [5]Tayuh, nya éta taksiran ngeunaan cocok atawa henteuna angsar keris jeung (calon) nu rék miboga éta keris. [5]Ukiran/Hulu. [5]
Pamor keris jeung ngarana[édit | sunting sumber]
Tangkis, Pangawak waja, Andha agung, Kul buntet, Dan riris, Reged banyu, Rojo suleman, Batu lapak, Sirat, Tunggul wulung, Lintang kemukus, Pancuran mas, Sada saler, Wengkon, Kudhung, Satriya pinayungan, Badaela, Sagara wedhi, Untu walang, Tundung, Endas baya, Dhadhung muntir, Rahtama, Pusar bumi, Lintas mas, Sodo saler, Nur, Sekar susun.[6]
Cara mikeun keris[édit | sunting sumber]
Cara mikeun keris, anu mikeunna nyekel tungtungna, jeung anu narima kudu narima landéanna, lamun tibalik anu mikeun dianggap ngarempak. [2]Pangantén lalaki saméméh munjungan (sungkem) kudu neundeun heula kerisna.[2]
Referensi[édit | sunting sumber]
- ↑ Taufik Hidayat, Rachmat Spk.2007.Peperenian Urang Sunda.Bandung:Kiblat. Halaman 42
- ↑ a b c d e f g h i j k l m n o p q r s t u v w x Rosidi,Ajip Spk. 2000.Ensiklopedi Sunda, Alam, Manusa, dan Budaya termasuk Budaya Cirebon dan Betawi. Jakarta:Pustaka Jaya. Halaman 345
- ↑ a b c d e f g h i j k l m n o p q r s t u Jenis Keris diakses tanggal 21 Oktober 2011
- ↑ a b c d e f g h i j k l m n o Fungsi dan Peran Keris diakses tanggal 21 Oktober 2011
- ↑ a b c d e f g h i j k l m n o p q r Istilah Keris diakses tanggal 21 Oktober 2011
- ↑ Pamor dan Namanya diakses tanggal 21 Oktober 2011


text:
Teddy bear
Gambar:200px-Teddy bear 27.jpg Teddy bear nya eta ngaran boneka biruang nu asalna ti Amerika Serikat. Dina hiji poé, taun 1902, harita Présidén Roosevelt diondang moro biruang di Leuweung Sharkey, Mississippi, AS. Tapi, Présidén teu hasil wae sanajan geus tilu poé di jero leuweung. Nempo éta, Présidén ditawaran biruang hirup, tuluy ditawaran sina ditembak. Tapi, tawaran eta langsung ditampik ku Présidén Roosevelt. Dangong kapadulianana kana sato ngainspirasi kartunis pulitik Clifford Berryman. Manéhna nyicikeun katuladanan Roosevelt kana hiji ilustrasi gambar. Saprak harita, dijieun kaulinan boneka wangun biruang anu dingaranan Teddy--dicokot ti ngaran hareup Présidén Theodore Roosevelt. Nyaéta Margaret Steiff jelema anu mimiti nyieun boneka biruang Tedd


text:
Krisdayanti
Krisdayanti nyaéta saurang artis sarta penyanyi nu kaceluk di Indonésia.[1] Manéhna miboga ngaran panggero KD, Yanti atawa Kris.[1] Manéhna nyaéta adi kandung ti penyanyi Yuni Shara.[1] Yanti lahir di Batu, Jawa Timur dina tanggal 24 Maret 1975.[1] Manéhna anak ti pasangan Trenggono sarta Rachma Widadiningsih.[1] Dina umur 9 taun, manéhna ngeusian lagu pengiring dina film Megaloman.[1] Tilu taun saterusna, manéhna nyieun album kahiji, Burung-burung Malam, disusun kalayan OST Catetan Si Emon.[1] Waktu diuk di bangku Sakola Menengah Atas, Yanti berpartisipasi dina loba kompetisi menyanyi sarta pintonan modél.[1] Dina taun 1991, manéhna jadi finalis dina GADIS Sampul, kontes sampul wanoja.[1] Dina waktu éta ogé, manéhna panggih jeung James Sundah sarta ngarékam dua lagu jang manehna, ti saprak dinya Yanti jadi narima loba ondangan pikeun nyanyi sarta jadi modél.[1] Krisdayanti papanggih jeung Younky Soewarno sarta Chris Pattikawa.[1] Ngaliwatan arahan maranéhanana ogé, Krisdayanti nuturkeun acara Asia Bagus sarta ngajuaraan grand final festival Asia Bagus di Jepang dina taun 1992.[1]
Mawa bekel kamenangana di Asia Bagus, Krisdayanti ngarékam album di Singapura kalayan label Pony Canyon sarta saterusna ngaluarkeun singel anu ngan medar di Singapura sarta Jepang.[1] Dina taun 1997, Krisdayanti kapilih minangka "The Best of Asia Bagus" (Anu pangalusna ti Asia Bagus).[1] Manéhna ogé meunang sawatara pangajén kawas "Album Indonésia Pangalusna" di Malaysia dina taun 1999, pangajén musik vidéo MTV ogé ngaanugrahaan Krisdayanti jeung pangajén "Most Wanted Female Artist" sarta "Most Wanted Indonesian Vidéo".[1] Sapanjang taun 2004, manéhna ngayakeun dalapan kali konser di sagala rupa tempat, kaasup di kancah internasional.[1] Lagu-laguna anu jadi hits sarta mindengna ngayakeun konser ngajadikeun manehna jadi aktris pangmahalna, komo, majalah Swa nulis pangasilanana dina sataun leuwih badag ti batan gaji présidén Indonésia.[1] Krisdayanti asup kana salah sahiji ti 6 wanoja pang berkilauna di tv taun 1996 vérsi tabloid Bintang Indonésia, sarta ogé mangrupa salah sahiji ti 99 wanoja pang berpengaruhna di Indonésia vérsi majalah Globe Asia bulan Oktober 2007.[1] Manéhna nempatan peringkat 31 dina daptar kasebut.[1] Komo, manéhna disajajarkeun jeung Marilyn Monroe sarta Madonna minangka lokal brand ambasador Sunsilk dina mimiti taun 2008, Yanti ogé mangrupa béntang film pangmahalna di Indonésia.[1]
Manéhna nikah jeung Anang Hermansyah, musisi ti Jember, Jawa Timur.[1] Rumah-tangga maranéhanana dikaruniaan hiji anak lalaki sarta hiji anak awéwé.[1] Rumah-tangga maranéhanana mindeng diserang gosip ngeunaan perselingkuhan, kawas gosip perselingkuhan jeung Dicky Wahyudi, gitaris Tohpati, sarta Ari Sigit (incu urut Présidén Soeharto).[1] Kabéh gosip ieu dibantah ku Krisdayanti sarta nyatakeun hubunganana jeung salakina alus-alus waé.[1] Perkawinan ieu anggeus dina pertengahan Agustus 2009 ku ayana paménta ti pihak Krisdayanti.[1]
Daptar eusi
Mangsa leutik sarta mimiti karir Krisdayanti[édit | sunting sumber]
Saprak leutik, Yanti geus ngabogaan impian pikeun jadi penyanyi sarta gemar boga aksi di hareup kaméra.[1] Waktu umurna 9 taun, Krisdayanti ngeusian lagu pengiring dina film Megaloman.[1] Sarta tilu taun saterusna, manéhna nyieun album kahijina anu dijudulan Bintang-bintang Malam.[1] Album éta mangrupa lagu pengiring tina film Catetan Si Emon.[1] Teu ngan saukur nyanyi waé, Yanti ogé ngasupan dunya sinetron, salah sahijina dina serial Jendela Rumah Kita dina épisode "Gadis Manis dalam Gerimis" anu ditayangkeun ku TVRI dina taun 1980-an-1990-an.[1]
Sawaktu mimiti asup Sakola Menengah Atas, manéhna milu dina sagala rupa kompetisi nyanyi sarta pintonan modél.[1] Dina taun 1991, manéhna jadi finalis GADIS Sampul.[1] Manéhna ogé papanggih jeung James Sundakh sarta ngarékam dua lagu pikeuna manéhna, ku kituna manéhna narima loba tawaran nyanyi sarta jadi modél.[1]
Mimiti kapopuleran Krisdayanti[édit | sunting sumber]
Dina taun 1992, Krisdayanti miluan ajang Asia Bagus, dina acara kasebut, Yanti sempet ngarasa minder alatan penampilanna anu ngan ukur ngagunakeun baju sarta calana jeans, samentara kontestan séjénna maké gaun ngempur.[1] Manéhna ogé ngarasa éra alatan ngarasa posturna kurang jangkung, beungeutna kurang geulis, sarta kakurangan séjénna, manéhna ogé ngarasa manéhna moal junun dina widang kasebut.[1] Ngaranna mimitian melejit sabot mimiti ngajuaraan grand final dina festival Asia Bagus.[1] Sanggeus ngajuaraan acara Asia Bagus, manéhna ngarékam album di Singapura kalayan label Pony Canyon.[1] Manéhna ogé ngarilis singel anu ngan medar di Singapura sarta Jepang.[1] Krisdayanti ogé manggihan bakatna dina widang-widang seni sora sarta saterusna pindah ti modél jadi penyanyi.[1]
Pernikahan Krisdayanti jeung Anang[édit | sunting sumber]
Yanti nikah jeung Anang Hermansyah, saurang musisi asal Jember, Jawa Timur tanggal 22 Agustus 1996.[1] Waktu éta Krisdayanti anyar umurna 21 taun.[1] Ti pernikahan ieu maranéhanana dikaruniaan dua anak, Titania Aurelie Nurhermansyah sarta Azriel Akbar Hermansyah.[1] Salila ngajalanan biduk pernikahan jeung Anang, Yanti mindeng diterpa gosip doyong perselingkuhan, kawas perselingkuhan jeung Dicky Wahyudi, gitaris Tohpati, sarta Ari Sigit, Krisdayanti néngtéréwéléng kabéh gosip-gosip éta.[1]
Duet KD sarta Anang dimimitian jeung carita cinta anu pohara romantis.[1] Album duet perdana maranéhanana, dijudulan Cinta (1996), dijieun Anang minangka kado pikeun ondangan anu datang ka pernikahan maranéhanana.[1] Sanggeus sapuluh taun nikah sarta berduet dina lima album, éndahna lalampahan cinta maranéhanana pamustunganana dijadikeun album nu dijudulan Sapuluh Taun Kahiji.[1] Album anu eusina 14 lagu éta, 11 kawihna dicokot ti lima album duet anu geus medar sarta tilu lagu nyaéta lagu anyar.[1]
Biodata Krisdayanti[édit | sunting sumber]
Ngaran Pepek: Kris Dayanti
Ngaran Panggero: Yanti/KD
Tempat tanggal Lahir: Batu - Malang, 24 Maret 1975
Alamat: Jl. Kuricang XIX GD 8 No. 1 Pondok Éndah Bintaro, Jakarta
Salaki: Anang Hermansyah
Anak: Titania Aurelie Nurhermansyah & Azriel Akbar Hermansyah
Bapa: Trenggono
Ibu: Rachma Widadiningsih
Lanceuk: Yuni Sara
adi: Sari
Atikan: Public Relation
Agama: Islam
Beurat/Tinggi: 48 Kg/165 Cm
Nomer Sapatu: 39/40
Nomer Bra: 34 B
Nomer cangkéng: 27
Hobbi: Traveling
Penyanyi Favorit: Whitney Houston & Mariah Carey.[2]


text:
Pizza
Pizza nyaéta kuéh nu dibeuleum asal Italia anu dijieun saperti roti rata nu ditambahan saos tomat sarta kéju, luhurna minedeng ditambahan kawas sosis atawa zaitun.[1] Kecap Pizza dipercaya ti Italia anu hartina "titik" anu dina mangsana jadi kecap Italia "pizzicare," anu hartina "pikeun nyiwit" atawa "metik".[2] Pizza bisa waé diciptakeun ku Funisia, Yunani, Romawi, atawa saha ogé anu diajar rusiah cara nyampur tipung jeung cai sarta manaskeun di luhur batu panas.[2] Pizza nyaéta hiji fenoména di sakumna dunya.[2] Di Amérika Sarikat populéritasna dimimitian sanggeus Perang Dunya II.[2] Ayeuna aya leuwih ti 50.000 tempat ngajual kira-kira $ 30 milyar pér taun pizza di Amérika Kalér hungkul.[2] Sahenteuna lima faktor geus ngabalukarkeun kamekaranna.[2] Kahiji, pizza ngagabungkeun bahan-bahan ti kabéh kelompok kadaharan nu dasar.[2] Kadua, kaayaan jalma nu keur nguereut, milih, sarta metotan pizza nu jadi salah sahiji cara dahar nu unik.[2] Katilu, éta kadaharan sosial.[2] Kaopat, pizza téh ngabibita, rasa roti nu seger sacara umumna, tomat, samara Italia, kéju sarta daging lada jeung sayuran.[2] Ahirna, éta kadaharan serbaguna anu ngabogaan rébuan variasi.[2] Henteu heran yén panyiptaan nu luar biasa geus ngoréjat ti mimiti anu basajan pikeun jadi salah sahiji kadaharan dunya anu kasohor. Dina lobana jenis pizza, pizza geus jadi bagian dasar dietna urang Italia saprak Jaman Batu.[1] Wangun pangmimitina pizza nyaéta hiji roti atah anu dibeuleum di handapeun batu seuneu.[1] Sanggeus asak, éta dibumbuan kalayan sagala rupa diluhurna anu béda sarta dipaké minangka gaganti piring sarta parabot pikeun kaldu atawa sop up gravies.[1] Disebutkeun yén ideu pikeun ngagunakeun roti minangka piring asalna ti Yunani anu dahar roti bunder gépéng (plankuntos) dibeuleum kalayan rupa-rupa topping.[1] Hal éta didahar ku jelema anu digawé sarta kulawargana alatan éta téh kadaharan anu gemi sarta merenah.[1] Sacara tradisional, pizza geus dipasing-pasing ku kandelna, wangun, sarta platform perakitan.[1]


text:
Élmu ukur
Élmu ukur atawa géométri (tina basa Yunani Yewuetpίa; geo = bumi, metria = ukar-ukur) sacara harafiah hartina ulikan ngeunaan ukar-ukur bumi, nyaéta cabang tina matematika anu ngulik hubungan dina jero rohang.
Élmu ukur munggaran[édit | sunting sumber]
Catetan munggaran ngeunaan élmu ukur bisa disusud nepi ka ka jaman Mesir kuno, peradaban landeuheun Walungan Indus sarta Babilonia. Peradaban-peradaban ieu dipikanyaho ngabogaan kaahlian dina irigasi, ngadalikeun caah sarta nangtungkeun wangunan-wagunan badag. Lolobana élmu ukur Mesir kuna jeung Babilonia kawates ngan dina utang-itung panjang ségmén-ségmén garis, lega, jeung eusi (volume).


text:
Manusia Biasa, Orang Sukabumi, Sering Menuliskan kehidupan orang-orang Kampung di internet, aktif juga di kegiatan selengkapnya
Mangsa keur budak, loba babaturan saentragan ngomong, jarak antara Balandongan jeung Lembur Pangkalan téh asa jauh. Teuing saukur rarasaan, atawa mémang harita mah masih pondok léngkah kusabab masih budak. Ngan lamun nénjo kana kaayaan mah éstu bener, sagala rupa karasa jauh, lega jeung gedé. Susukan hareupeun imah contona, dina taun 1980an lamun dibandingkeun jeung ayeuna béda pisan. Ku kolot budak susukan dina taun 1980-an mah teu bisa diléngkahan, da antara sisi beulah dieu jeung beulah ditu téh karasa pisan pajauhna. Mangsa ayeuna mah, ku budak satepak ogé bisa diléngkahan, diajlengan, komo sisi-sisina ayeuna mah geus ditémbok ku anu ngaranna talud. Cindekna, sagala rupa karasa beuki ngaheureutan di zaman ayeuna.
Hirup jeung kahirupan jalma teu bisa leupas tina pangaruh lingkungan, pangalaman-pangalaman, jeung luang nu aya, kitu ceuk John Locke dina paham Émpirisme-na. Beuki heureutna dunya, karasa beuki deukeutna hiji tempat ti lembur A ka lembur B teu bisa leupas tina pangaruh lingkungan, utamana kamajuan pamikiran, téknologi, jeung informasi. Baheula, jalan anu brasna ka Cicadas Kalér can diaspal, unggal lebaran ngaliwat ka éta jalan, ngaliwat kana jambatan luhureun susukan gedé karasa pisan jauh jeung capéna, kusabab disorangna ogé ngan sataun dua kali dina Idul Fitri jeung Idul Adha. Anéhna, harita mah leumpang anu jauhna nepi ka 3-4 KM teh teu luhlah, heunteu sanggeuk. Siga barudak pangajian, tiap arék datang Bulan Ramadhan sok pelesiran heula ka Cikundul. Ti Balandongan ka Cikundul téh kudu ngabring leumpang, sanajan jauhna 5 km, barudak katénjo suka bungah euweuh anu ngelud embung leumpang.
Dumasar kana téori émpirisme Locke, lingkungan gedé mangaruhan kana kahirupan, pola pikir, jeung kamandang jalma ti mangsa ka mangsa. Taun 1998 jalan Balandongan ti mimiti Balédésa nepi ka Pasir Pogor diaspal. Anu jadi kolot mangmeulikeun sapédah keur budak-budakna. Breng, usum sapédah. Ti mimiti sapédah pang leutikna nepi ka sapédah pang gedéna minuhan jalan, ti mimiti sapédah pangbututna nepi ka sapéda pang alusna pulang-anting di jalan anu karék diaspal. Ulin barudak teu saukur ulukutek di jero lembur bari catur, utik, galasin, bébénténgan, oray-orayan, jeung ucing-ucingan wungkul, ulin jeung batur salembur nu jirimna éta-éta kénéh. Sanggeus alat patali marga dialusan mah, barudak ngawujud jadi jalma lampar, ulin ogé geus nomaden, geus wani ulin jauh, ka Balandongan Wétan, ka Lio, Ka Pangkalan, jeung ka wewengkon séjén anu leuwih jauh.
Ka dieunakeun, ampir tiap imah boga motor, sanajan meunang ngiridit ogé. Atuh karasa beuki deukeut baé tempat-tempat anu asalna jauh téh. Nyubuh jeung ngabuburit dina bulan puasa henteu leumpang deui, maké sendal jepit, ayeuna mah geus kukurilingan ka Jalan Proklamasi, Cikundul, Santiong, Tegallaya, jeung Cipanengah, kaluar-kaluar deui di beulah kalér Jalan Balandongan. Indit jam opat ba’da ashar téh, jam lima leuwih saparapat ogé geus aya deui di imah. Baheula mah, ngabuburit, paling jauh ulin ka sawah beulah kidul bari ngurek atawa ngalakukeun kaulinan-kaulinan mangsa harita; siga gagajahan, ucing sumput, jeung gatrik. Ngan lamun geus asup bulan puasa mah sok bareng jeung usum langlayangan atawa usum bebedilan/pepeletokan.
Karasa beuki heureutna dunya lain dipangaruhan ku lingkungan wungkul. Téori émpirisme teu bisa ngadeg kitu baé da pasti dipangaruhan atawa aya patula-patalina jeung téori séjén, salah sahijina nativisme. Kamajuan jaman mangaruhan kana kahirupan jalma kacida pisan gedéna, jarak ti hiji tempat ka tempat séjén karasa beuki deukeut, hal ieu dituturkeun ku sikep jalma arék dina ide atawa tingkah polah. Contona dina ngawangun jeung wangunan imah. Méméh taun 1990-an, imah-imah anu aya di Balandongan antara hiji wangunan jeung wangunan séjén dibéré lolongkrang kosong, témbok imah Si A teu antel kana témbok imah Si B komo nepi ka dihijikeun mah. Ayeuna mah, wangunan hiji jeung wangunan séjén lolobana geus ngahariji, lembur karasa beuki rupek. Teu jauh béda jeung susukan, sisi-sisi susukan ditémbok terus diurug ku taneuh, ku jalma anu boga imah sisi susukan mah malah ngahaja didak, diheureutkeun, antukna susukan lain saukur karasa ngeheureutan tapi mémang jirimna geus heureut.
Heureutna tempat jeung rupekna lembur geus ngalahirkeun jalma-jalma modérn tapi dina tingkah polah mah teu béda jauh jeung jalma-jalma primitif. Dina salah sahiji bukuna, The Third Wave, Toffler nyebutkeun, téknomania mangaruhan tingkah polah jalma: nomadén, kabiasaan pundah-pindah tempat lain saukur dilakonan ku jalma-jalma primitif ogé geus jadi kabiasaan jalma-jalma modérn. Isuk-isuk masih kénéh aya di Sukabumi, jam 9 geus bisa aya di Bandung atawa Jakarta, isukna deui geus bisa aya di Papua.
Rupekna lingkungan, geus ngahasilkeun hiji kaayaan beuki héséna sumber-sumber daya alam, anu diparebutkeun ku jalma beuki saeutik, antukna kudu néangan sumber-sumber di tempat séjén anu can pada marebutkeun. Conto leutik: keur batur sangu nalika dahar, dina taun 1980-an jalma teu kudu bingung da ku nguseup atawa nyair ogé, di susukan anu can heureut kawas ayeuna, bisa meunang bujaér atawa sepat, terus digoréng. Kabéh kondisi jeung kaayaan ogé bakal aya hikmahna keur jalma. Beuki heureutna kahirupan ladang keur ngadidik jalma sangkan bisa babalicetan ngajauhan hal anu dipikaembung jeung méréskeun masalah anu aya. Susukan arék lega atawa heureut ogé, angger baé kudu diliwatan, lamun teu nyieun cukang, urang ogé bisa ngaliwatan susukan ku cara ngajleng. [ ]
KANG WARSA


text:
Pita Frékuénsi Ku
Pita frékuénsi Ku (Inggris: Ku-band) nyaéta kelas kahiji tina K-band. Ku-band nyaéta bagian tina spéktrum éléktromagnét kalayan frékuénsi 11,7 nepi ka 12,7 GHz (frékuénsi downlink) sarta 14 nepi ka 14,5 GHz (frékuénsi uplink). http://www.tech-faq.com/ku-band.shtml
Ku-band atawa Kurtz-under band utamana dipaké dina satelit komunikasi, hususna pikeun nyiarkeun televisi satelit atawa Direct Broadcast Television. Ku-band ogé dipaké pikeun sinyal telepon sarta layanan komunikasi bisnis. Grant, A.,& Meadows, J. (2004). Satellites Communication. Communication Technology Update (ninth edition). Burlington: Focal Press.
Ku-band dibagi kana sababaraha ségmén anu dumasar kana pembagian géografis anu ditetepkeun ku International Telecommunication Union (ITU).
Jaringan televisi komérsil kahiji anu ngagunakeun Ku-band minangka média pikeun saluran uplink-na nyaéta NBC, nyaéta dina taun 1983.
Daptar eusi
Pembagian Wewengkon ITU[édit | sunting sumber]
Wewengkon 1[édit | sunting sumber]
Wewengkon 1 ngawengku Éropah sarta Afrika kalayan wengkuan frékuénsi 11,45 nepi ka 11,7 GHz sarta 12,5 nepi ka 12,75 GHz anu disayogikeun pikeun layanan satelit tetep (fixed satellite service/FSS) kalayan frékuénsi uplinkna antara 14,0 jeung 14,5 GHZ.
Wewengkon 2[édit | sunting sumber]
Wewengkon 2 ngawengku Buana Amérika kalayan wengkuan frékuénsi 11,7 nepi ka 12,2 GHz anu disayogikeun pikeun layanan satelit tetep (fixed satellite service/ FSS). Aya leuwih ti 21 satelit FSS pita Ku anu ngorbit di Amérika Kalér.
Samentara wengkuan frékuénsi 12,2 nepi ka 12,7 GHz disadiakeun pikeun layanan satelit siaran (broadcasting satellite service/BSS).
Kaleuwihan Ku-Band[édit | sunting sumber]
Sistem Ku-band ngabogaan énergi anu leuwih badag pikeun nyegah interférensi (campur aduk) jeung sistem gelombang mikro bumi dibandingkeun jeung sistem C-band, sarta gedéna énergi pikeun ngririmkeun balik sinyal ka bumi ogé masih bisa leuwih dironjatkeun. Dina sistem ieu, énergi pangiriman sinyal babandinganana kabalikan jeung ukuran piringan (anteneu) nu nangkep sinyal. Jadi, beuki gedé énergina mangka ukuran piringan anu diperlukeun pikeun nangkep sinyal kasebut baris beuki leutik. Mirabito, M.,& Morgenstern, B. (2004). Satellites: Operations and Applications. The New Communication Technologies (fifth edition). Burlington: Focal Press.
Sistem Ku-band nawarkeun fléksibilitas anu leuwih géde. Sajaba ti éta, Ku-band ogé leuwih tahan kana hujan dibandingkeun jeung Ka-band. Sistem Ku-band ogé leuwih kahontal lamun ditingali tina sagi waragad alatan ngan maké hiji piringan waé sarta bisa ngagunakeun anteneu anu leutik. http://en.allexperts.com/q/Satellite-Communications-2436/Advantage-Disadvantages-1.htm
Kakurang Ku-Band[édit | sunting sumber]
Sistem Ku-band kacida uduhna ku gangguan cuaca, utamana mangsa hujan gedé. Hujan nu dibarengan ku angin puyuh bisa ngaganggu jalanana prosés panarimaan sarta pangiriman sinyal pikeun satelit anu maké sistem Ku-band. Tapi pikeun panarimaan sinyal televisi, sinyal bisa kagamah lamun curah hujan leuwih ti 100mm pér jam.
Sajaba ti éta, waktu usum salju prosés panarimaan sarta pangiriman sinyal sistem Ku-band ogé gampang kagamah ku ayana fénomena anu disebut snow fade, nyaéta mangsa akumulasi jumlah salju sacara signifikan ngarobah titik fokus piringan anteneu.
Sajaba ti éta, lamun dibandingkeun jeung sistem C-band, sistem Ku-band merlukeun leuwih réa energi pikeun ngirimkeun sinyal.


text:
Korélasi kanonik
Dina statistik, analisa canonical correlation, dimimitian ku Harold Hotelling, nyaeta turus keur nyieun matrik cross-covariance.
Daptar eusi
Harti[édit | sunting sumber]
Ditangtukeun dua kolom vektor jeung variabel acak momen kadua, salah sahiji hartina cross-covarian nu bakal jadi matriks numana asupan nyaeta kovarian .
Analisa korelasi kanonik nyobaan sarta saperti dina variabele acak jeung ngamaksimalkeun korélasi . Variabel acak jeung ngarupakeun pasangan munggaran variabel kanonik. Saterusna vektor ngamaksimalkeun subyek korelasi nu sarua keur negeskeun yen hal ieu teu pakait jeung pasangan munggaran variabel kanonik; hasilna nyaeta pasangan kadua variabel kanonik. Ieu prosedur terus lumangsung salila kali.
Komputasi[édit | sunting sumber]
Bukti[édit | sunting sumber]
Anggap jeung . Parameter nu dimaksimalkeun nyaeta
Lengkah kahiji nyaeta ngahartikeun parobahan basis jeung hartina
Jeung saterusna jadi
Ngagunakeun kateusaruaan Cauchy-Schwarz, jadi
Hal ieu sarua lamun vektor jeung kolinier. Tambahanna, korelasi maksimum kahontal lamun nyaeta vektor eigen ku nilai maksimal vektor eigen keur matrik (tempo Rayleigh quotient). Pasangan saterusna bakal kapanggih ku cara nurunkeun gedena nilai eigen. Sacara ortogonal dijamin ku matrik korelasi nu simetri.
Solusi[édit | sunting sumber]
Solusina nyaeta:
- nyaeta vektoreigen
- nyaeta sabanding jeung
Papasanganna nyaeta:
- nyaeta vektor eigen
- nyaeta sabanding jeung
Variabel kanonik dihartikeun ku:
Uji hipotesa[édit | sunting sumber]
Unggal baris bisa diuji signifikan-na ku cara metoda nu bakal dijentrekeun. Lamun observasi mandiri dina sampel sarta nyaeta korelasi estimasi . Keur baris ka-, uji statistik nyaeta:
nu deukeut kana sebaran chi-square numana tingkat kabebasan keur nu gede.[1]
Pamakean praktis[édit | sunting sumber]
Tipe husus keur koralsi kanonik dina psikologi nyaeta nyokot dua runtuyan variabel tur nempo sabaraha ilahar diantara dua uji. Contona, anjeun nyokot dua uji personal multidimensi nu geus aya saperti [MMPI]] jeung NEO. Ku nempo kumaha faktor MMPI pakait jeung faktor NEO, anjeun bakal meunang hal nu jentre kumaha dimensi nu ilahar antara dua uji sarta sakumaha beda varian nu dibagikeun. Contona, anjeun bisa manggihkeun yen versi leuwih atawa neuroticis diitung keur materi nu ngabagikeun varian antara dua uji.
Rujukan jeung tumbu kaluar[édit | sunting sumber]
- Tempo oge generalized canonical correlation.
- Applied Multivariate Statistical Analysis, Fifth Edition, Richard Johnson and Dean Wichern
- Canonical correlation analysis - An overview with application to learning methods http://eprints.ecs.soton.ac.uk/9225/01/tech_report03.pdf, pages 5-9 give a good introduction
- ↑ Kanti V. Mardia, J. T. Kent and J. M. Bibby (1979). Multivariate Analysis, Academic Press.


text:
Selasa, 13 November 2012
Dongeng Bahasa Sunda : Hayam Kongkorongok Subuh
Do you like this story?
Sanggeus mikir manehna inget ka sobatna sakadang titinggi, maksudna arek nginjeum tanduk ka sakadang jago haritamah jago teh aya tandukan menta di anteur ka titinggi. Sanggeus aprok dicaritakeun sakabeh pamasalahan naga ka jago. Maksudnamah nginjeum tanduk ka jago, engke dianteurkeuna deui ku sakadang titinggi cak sakadang naga.
Hayam jago teu nembalan lantaran apal jahat jeung licikna naga. Lila-lila naga ngarayu, jago oge merekeun tandukna ka sakadang naga. Cak naga ka jago “engke tandukna dibalikeun deui dianteurkeun ku titinggi samemeh balebat, lamun balebat can balik wae bisi kaula poho ngawangkong jeung dewa, anjeun mere tanda weh kongkorongok sing tarik.”
Geus kitumah jung weh naga jenug titinggi the arindit. Isukna samemeh balebat hayam jago kongkorongok satakerna. Sakali dua kali titinggi teu datang wae, terus jago teh kongkorongok sababaraha kali deui, tapi tetep titinggi teu dating keneh bae. Nepi ka brayna berang titinggi teu datang-datang.
“Keun sugan cenah peuting engke” pok hayam teh. Tapi weleh ditunggu nepi kasubuh titinggi teu dating keneh wae. Pohara ambekna hayam jago nepi ka nyancam lamun titinggi dating arek di pacok nepikeun ka paehna.
Ti harita hayam jago teh tiap-tiap subuh kongkorongok sarta mun papanggih jeung titinggi sok langsung dipacok nepi ka paehna, males pati dumeh kungsi ngabobodo.
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
TEKS CERAMAH MAULID NABI MUHAMMAD SAW
BASA SUNDA
oleh : Dede Jalaludin Kamil
السلام عليكم……..
الحمد لله الذي أرسل رسوله بالهدى والصلاة والسلام على سيد المصطفى وعلى أله وصحبه أهل الصدق والوفى (أما بعد)
Saparantosna urang manjatkeun puji ka zat maha suci, puja ka zat maha kawasa jeung syukur ka Alloh zat maha ghofur . Sholawat sinareng salam mugia dikucurkeun ka Nabi anu masyhur mulai ti Singapur dugi ka Cianjur, anu koncara di Saudi Arabia, Indonesia bahkan saalam dunya nyaeta Habiibanaa wa Nabiyyanaa Muhammad SAW anu parantos masihan tauladan ka urang sadaya mangrupa akhlaq mulia sahingga tiasa nyandak mahluk ti zaman jahiliyyah ka zaman ilmiyah, minaddzulumaati ilannuur, kawit masa onta dugi ka kiwari masa mobil Toyota, motor Yamaha, HP Nokia jeung sajabana.
Anu dipihormat KH. Yusuf Kamil salaku pimpinan Pondok Pesantren Al-Kamiliyyah


text:
Smartfren
PT Smartfren Telecom Tbk atau smartfren (dahulu PT Mobile-8 Telecom Tbk atau Mobile-8) mangrupakeun salah sahiji pausahaan di Indonesia, nu bergerak dinu panyadiaan layanan telepon seluler dina basis CDMA sareng layanan Internet.
Sajarah[édit | sunting sumber]
smartfren diadegkeun 16 Desember 2002 nganggo merk Fren nu mangrupakeun singgetan tina (Fast Reliable Enjoyable Network). Dina kaping 8 Desember 2003 smartfren ngaluncurkeun layanan pra mayar CDMA na sareng pasca bayar tanggal 8 April 2004. Mobile-8 nawarkeun variasi layanan nu janten nilai tambah sareng program ngagunakeun teknologi CDMA 2000-1x nu bisa nyadiakeun sora nu leuwih jernih, saeutik dropcall sareng akses data leuwih cepet.
Mantan Produk[édit | sunting sumber]
- Fren (CDMA seluler pra sareng pasca mayar)
- Hepi (CDMA seluler terbatas)
- Mobi (layanan internet)
- Smart


text:
Rabu, 12 Juni 2013
Bengkung ngariung bongkok ngaronyok
Aya paribasa sunda ; "bengkung ngariung bongkok ngaronyok" anu hartina, nu kainget ku kuring, lamun aya masalah sakuduna dibereskeun ku cara rereongan, gotong royong. Ari sabenerna mah baheula kungsi ngobrolkeun jeung guru basa sunda basa keur smp, jenengannana hilap deui, cenah paribasa ieu teh nyindiran ka urang sunda nu embungeun ngalumbara ka jauhna neangan kahirupan sejen salian ti nu aya di wewengkon sunda. Naon sababna embung ngumbara? Lantaran kaayaan alam ki sunda nu sakitu camperenikna, rea ketan rea keton, gampang neangan pangupa jiwa. Nyaah pisan mun ditinggalkeun teh komo ngumbara ka luar nagara mah loba pikiran lantaran loba nu dipikainget.
Paribasa ieu sok disasaruakeun jeung paribasa jawa ; mangan ora mangan ngumpul nu hartina sakumaha susahna ge tetep kudu ngumpul ulah kamana mendi. Tapi sabenerna lain eta harti utamana mah, kumpul tetep kudu tapi lain nyaram liar indit-inditan kamana mendi dina harti ngumbara. Prak teangan elmu, teangan kahirupan nu leuwih hade nu leuwih jembar dimana wae ngan tetep kudu inget kana purwadaksina kudu inget kana asal gelar. Nya usahakeun kudu tetep ngalongokan ka bali geusan ngajadi. Longokan atuh paling henteu tiap lebaran, sataun sakali mah kudu ngahajakeun. Paling copelna ngado'akeun.
Komo lamun aya barang keneh barang titinggal kolot atawa masih loba keneh dulur ti sisi ti gigir. Ulah aya pikiran hayang ngajual jaar titinggal karuhun lantaran ngarasa kurang mangpaatna. Mun misalna aya pangaboga kebon teu kaurus lantaran jauh teuing ..... ah antepkeun wae ....... sina jadi leuweung deui oge leuwih hade leuwih utama leuwih mangpaat malah mah keur kahirupan warga nu darumuk di lembur. Ulah ieu mah boga tanah di lembur rek saeutik rek loba hayoh dijualan, euweuh wae kainget mangrupa panghargaan ka kolot nu ngawariskeun nu geus tisusut tidungdung hayang boga pakaya saeutik oge keur ngawaris ka anak. Leuwih hade dihibahkeun dibikeun kitu wae keur kapentingan ummat, bisa dipake keur nyieun mushola, bale warga atawa naon wae nu mangpaat keur kahirupan warga. Masing sakumaha hese beleke hirup di pangumbaraan wayahna ulah boga kereteg ngajualan pakaya warisan ti kolot. Atawa lamun ngarasa susah di pangumbaraan naon hesena atuh balik deui wae ka lembur garap tah pakaya kolot jadikeun mangpaat keur kulawarga. Poma ulah ngarasa gengsi.
Ngaku urang Sunda lain hartina sukuisme nu dikahareupkeun tapi sahenteuna boga rasa reueus geus jadi bagian tina salah sahiji bagian bangsa nu boga pamor. Ulah matak adigung adiguna lantaran jadi urang Sunda nepi ka nganggap handap ka sasama nu beda suku. Kalakuan ka sasama urang Sunda satemenna kudu sarua ka suku sejenna ge salaku manusa nu ngan saukur numpang hirup boh dimana boh dimendi. Kasadaran kitu teh kudu aya dina jero dada nu engkena baris bisa urang nitipkeun diri di lingkungan sabudeureun malah diusahakeun mun bisa mah jadi conto dina kahirupan sapopoe keur suku-suku nu sejenna. Conto nu hade sahade-hadena, ulah malah jadi bibit rurujit biang bancang pakewuh keur lingkungan. Ngerakeun.
Mun pareng boga kabisa omat ulah dijadikeun alat pikeun meres ngagunasika batur. Gunakeun elmu nu dipiboga keur ibadah. Insya Allah rejeki mah Allah SWT nu ngatur. Ulah pisan ngamangpaatkeun elmu keur kapentingan neangan rejeki gede saliwatan tapi engkena baris ngaleungitkeun kasempetan meunangkeun rejeki nu baris ngocor datang. Contona : boga elmu ngahadean radiator mobil, ulah sakali oge ngabobodo jalma nu datang boh tina harga jualna boh tina suku cadang nu diganti atawa jasa servisna. Kudu bener dina harti nu sabenerna. Inget ieu salah sahiji cara promosi oge. Mun urang bener, hasil gawena hade, tangtu jalma nu datang menerkeun radiator teh baris ngajak balad deui nu leuwih loba lantaran ngarasa sugema ku hadena gawe urang.
Langganan: Poskan Komentar (Atom)


text:
Minggu, 04 Desember 2011
Carpon "Pangalaman Anu Endah"
Pangalaman Anu Endah
Di Ancol
Poe Senen, dina waktos subuh anu tiris harita teh, kuring digugahkeun ku sora pun Bapa. “Heh Ahmad, sok gugah tos tabuh 04.00, lainna rek study tour ka Dufan.” Saur pun Bapa teh. “Hah… tos tabuh 04.00.”tembal kuring teh. Sanggeus kitu kuring leos ka kamar mandi, brus mandi gesat-gesut. Sanggeus mandi terus kuring lumpat ka kamar keur dibaju, sarengsena dibaju kuring beberes sagala rupana bawa-bawaan nu diasupkeun kana tas, saperti baju keur salin, cemilan keur ngopi dina bus, jeung nu lainna. Saatos kitu kuring ngadangu sora ti pun Indung “Ahmad sarapan heula bisi masuk angin” kuring langsung turun ka ruang makan. Sanggeus sarapan, kuring sholat subuh kusabab tos asup kana waktos subuh.
Terus kuring ka luar nu tos didagoan ku pun Bapa anu bade nganteur ka sakola. Indit weh kuring teh sareng pun Bapa kana mobil, salila di jalan kuring ngadua ka Allah semoga perjalanan kuring jeung rerencangan lancar, salamet nepi ka tujuan. Teu karaos tos dugi deui mobil teh diharepeun gerbang sakola, kuring menta restu ka pun Bapa supados disalametkeun di perjalanan.
Saatos kitu kuring nyamperkeun rerencangan nu tos aya di sakola, “Hey Ahmad, kadieu kumpulna di lapang basket” cek Randy. “Kela Ran…” saur kuring teh. Salilana kumpul, kuring culang cileng ningali siswa nu sakitu loba keur ngarumpul nu nungguan pengumuman anu rek didugikeun ku Panitia. Saur panitia salami study tour para siswa siswi kudu nurut kana tata tertib nu tos aya.
Sanggeus kitu para panitia nu kabagi janten sababaraha urang nu ngabimbing para siswa siswi ngabagi kartu parserta nu isina pikeun ngajelaskeun yen urang teh naek bus nu mana. Kuring teh asup ka bus 4 anu pembimbingna nyaeta Bu Sri nu salaku oge janten wali kelas kuring di kelas XI Ipa 5. Waktos naek bus kuring sareng rerencangan kabagean diuk di tukang atanapi nu sok sebat smoking area . Waktu tos nunjukkeun siang nu tepatna waktos 06.00, para siswa sadayana tos arasup kana bus. Teu lila bus teh jalan sesuai jeung urutanna. Salami di perjalanan aya salah saurang babaturan abdi nu cicing wae, gawena ngan ukur ngambe minyak kayu putih. Namina nyaeta Ade, manehna teu kiat kanu bus anu aya ac.
Teu karaos bus teh tos rek asup deui ka gerbang tol cileunyi, salilana di bus rerencangan kuring teh aya nu popotoan, ngadangukeun lagu, ninggal pemandangan, jst. Salami perjalanan kuring ngan ukur ngaperhatikeun salah saurang rerencangan anu ngan ukur calik sareng teu seueur ngomong.
Tiba-tiba bus teh ereun, pas ditinggal ka jandela rupana kuring teh tos dugi di gerbang ancol. Kuring direuwaskeun ku sora “ueeee…” rupana eta teh sorana Ade nu keur muntah kusabab teu kiat ku lilana perjalanan ti Garut ka Jakarta.
Saatos dugi, kuring sareng rerencangan langsung turun ti na bus, teu lila Bu Sri teh ngabagikeun tiket masuk keur lalajo 4D (4 dimensi) jeung keur asup ka Dufan. Sateuacanna indit ka lokasi, kuring sareng rerencangan popotoan heula di dekeut bus.
“Heh Ahmad kunaon tatadi bet ngalamun wae” saur rerencangan teh. “Ah… henteu, pedah tadi rada puyeng waktos di jalan” jawab kuring. Teu lila tos dugi ka tempat wisata nu kahiji nyaeta Gelanggan Samudra pikeun lalajo 4 Dimensi. Waktos nepi di panto asup rek lalajo 4 Dimensi, janten ngatosan lila da ngantri keur rek dibagi kaca panon pikeun anu gunana keur nonton 4 Dimensi. Torojol keur nungguan ngantri aya salah saurang babaturan kuring nu nanya “Ari ieu teh ongkoh rek ka Ancol, naha bet kadieu heula” saur babaturan teh. “Eh… da saur panitia kudu ka gelanggan samudra heula, engke rengse ti dieu karek ka Ancon atawa Dufan” jawab kuring teh. “Ah hoream ngan nonton mah, urang mah hoyong buru-buru ka Dufan rek naek tornado jeung hysteria” saur Arga teh. “ Siga nu wani bae budak teh” saur kuring nembalan. Teu kungsi lila kuring sareng rerencangan asup oge pikeun lalajo 4 Dimensi.
Saatosna lalajo kuring sareng rerencangan langsung kaluar, kusabab atos ditungguan ku rerencangan nu laenna. Kuring teh ngarasa aya nu aneh, kusabab aya rerencangan kuring nu misah ti rombongan kelas ipa 5. Tapi teu lila eta babaturan teh ngasms, ari manehna tos uih kana bus. Hate kuring nu tadina reuwas, jadi rada tenang.
Sanggeusna istirahat sakedap, kuring dibetot ku babaturan kuring nu awewe supados ngilu ka tempat sirkus nu teu jauh tina tempat istirahat. “Nanaonan ieu naha bet maen betot wae didinya teh” saur kuring. “Ah hayulah urang lalajo sirkus, nu sigana bakal pikaseurieun” tembal manehna. Kuring teh nurut weh nu manehna pika hoyong. Ari pek barudak lalaki nu laenna oge geus aya dijero nu keur ngadagoan sirkus dimulai.
Sababaraha antraksi nu disadiakeun loba pisan nu pikaseurieunnana, teu lila aya sora ti salah saurang panitia nu marentah yen kuring jeung nu laenna kudu terehan uih kana bus, kusabab sakedap deui rek ka Dufan. Kuring langsung cengkat ti bangku, terus langsung uih babarengan sareng barudak lalaki nu ti bus 4. Di sapanjang jalan kuring ninggal sakitu luasna ieu tempat wisata teh, nu matak kuring teh nepi cape leumpang.
Saatosna sumping kana bus, kuring langsung asup kusabab teu kiat ku panasna kota Jakarta. Waktos di jero bus kuring direuwaskeun ku sora bapa-bapa bari nepak punggung kuring, “Ari ieu teh sareng Ahmad sanes, nu putrana Bu Leni ti Banyuresmi” saur eta Bapa teh. “Muhun, punten ari ieu sareng saha?” saur kuring. “Ieu Mang Dudung sami sareng ujang ti Banyuresmi, Mang teh nu nyupiran bus ieu lantaran da Mang mah tos lami nyupiran di karunia bakti” jawab eta bapa teh. “Oh… Hampunten da abdi mah jalmina cicingeun, janten kurang wanoh ka tatangga teh, hampunten sakali deui ” saur kuring.
Belenyeng weh bus teh indit ka Dufan nu jarakna aya sakitar
2km. Aya mereun 10
menit mah bus teh geus nepi. Aya babaturan kuring nu langsung luncat mukakeun
panto bus, kusabab geus teu sabar rek buru-buru ka Dufan. Kuring mah rada lila
sabab nungguan rerencangan nu menta sasarengan ka Dufanna. Terus kuring teh
langsung nyusul rerencangan nu tos ti heula indit ka Dufan.
Waktos nepi, kuring kudu ngantri deui pikeun keur pamariksaan tiket jeung keur distempel nu nunjukkeun yen urang teh bisa naek ka sagala wahana nu aya di Dufan sapuasna. Kuring diajakkan ku babaturan ka salah sahiji wahana nu pang anyarna di Dufan nu name nyaeta Hysteria. Kuring jeung babaturan keliling salami 5 menit ayana pikeun neangan eta wahana teh. Ujuk-ujuk babaturan kuring aya nu nunjuk ka salah sahiji wahana sarta ngomong “Ah.. Euy ditutup Hysteriana oge, kumaha atuh” saur Arga teh salah saurang rerencangan. “Nyak geus atuh ka wahana nu laen weh” saur babaturan nu laen.
Sanggeusna neangan wahana nu laen, barudak teh nyobaan hiji wahana nu ngaranna ontang-anting. Kuring sabenerna teu hayang naek eta wahana, lantaran dipaksa jadi weh ngilu. Hate kuring waktos naek eta wahana meni ngadegdeg kusabab sieun, tapi kudu kumaha deui da geus naek teu bisa turun. Saatosna beres hate kuring rada tenang, langsung weh kuring jeung babaturan ka wahana nu salanjutna.
Sapanjang jalan kuring ningali siswa SMA 6 Garut nu laen oge nu keur jalan-jalan kelilingan, nu keur bobogohan, nu keur ngantri rek naek hiji wahana, jst. Barudak lalaki nu laen geus pada lalumpatan ka wahana halilintar atawa sok disebat roller coaster. Kuring mah kusabab tos lieur tadi naek ontang-anting janten kuring mah teu naek sareng kaburu hoyong ka kamar mandi (toilet).
Terus kuring ngan ukur ngadagoan babaturan nu keur naek wahana halintar, saatos rengse kuring jalan-jalan deui sarta ngalanjutkeun ka wahana nu laenna. Teu karaos geuning waktos tos nunjukkeun yen pukul 17.15 kuring sareng rerencangan langsung uih ka tempat parkirna bus nu kudu geus kumpul deui waktos magrib kudu aya di tempat. Sapanjang perjalanan uih aya rerencangan nu ngajak popotoan heula, eta cenah rek dijadikeun kenang-kenangan.
Saatosna dugi di tempat parkir bus barudak nu laen mah indit ka pantai, sedengkeun kuring jeung babaturan nu sabagean mah rek ganti baju heula, kusabab tadi waktos naek wahana arung jeram baju jeung calana kuring kabaseuhan janten kudu diganti heula. Terus kuring nyusul barudak lalaki nu aya di pantai nu keur popotoan.
“Ahmad tungguan atuh”saur rerencangan kuring teh. “Naha bet ninggalkeun, tega ih maneh mah.” Cek manehna deui. “Da maneh lalila ganti bajuna alahbatan siga awewe.” Jawab kuring. Aya mungkin 20 menitan kuring jeung rerencangan popotoan dekeut demarga jeung tepi pantai.
“Hey kadarieu, disauran ku Bu Sri hayu urang marakan heula”saur salah saurang babaturan kuring. Kuring jeung nu laenna langsung nyampeurkeun ka tempat prasmanan. Saatos tuang kuring uih deui ka bus, waktos rek asup ka bus aya rerencangan awewe nu keur calik nyauran kuring pikeun ngabaturan ngobrol jeung manehna.
Teu kungsi lila, pak supir nyarios yen sakedap deui bade angkat. Kanu sanesna burukeun siap-siap pikeun perjalanan uih. Barudak nu tadina carape, dina bus mah pada mijah deui aya nu jojogedan, aya nu video rerencangan nu keur sare, jst. Kuring sabab tos cape sareng peregel ieu awak kuring mah milih istirahat.
Salami di perjalanan aya rerencangan nu hoyongeun bobo dina kursi kuring, nyak kuring teh kapaksa ngelehan. Terus kuring pindah ka sela-sela panto antara ruangan nu dipayun jeung ruangan smoking area. Didinya mah hawana rada mending teu panas teuing da ac na ngagelebur tarik jeung tiris. Aya hiji kajadian nu matak pikaseurieun dina bus teh, sabab aya rerencangan kuring nu keur sare ujuk-ujuk ngagulutuk ka handap nepi ka tangga rek kaluar dekeut panto. Manehna teh laen hudang, malah nuluykeun sarena, teu lila bus teh asup ka hiji tempat di daerah Purwakata. Waktos nepi kuring buru-buru hoyong ka kamar cai, kusabab tos teu kiat bade buang air kecil. Saatos kitu kuring ninggal para siswa atawa siswi nu rea pisan nyerbu kana toko boneka, cenah mah toko eta teh hargana murah. Kuring mah langsung uih deui kana bus, kuring direuwaskeun ku sora Dhika rerencangan kuring nu menta tulung sabab aya rerencangan anu pingsan.
Anu pingsan teh langsung weh dibawa ka bus keur diubaran. Saatos kitu perjalanan teh dilanjukeun deui. Kuring mah bobo deui di handap sareng rerencangan, sedengkeun nu laen mah diluhur. Waktos kuring nyaring, bus teh tos aya deui di daerah Garut teu kungsi lila tos dugi di hareupeun gerbang sakola. Kuring ninggal loba pisan para kolot nu bade ngajemput barudakna, sedengkeun kuring mah teu aya nu ngajemput janten kapasak kuring mah istirahat heula di sakola, maklum tos tabuh 01.00 keluarga kuring tos pada karulem. Kuring mah langsung weh indit ka masjid da hoyong istirahat, ari pek teh aya oge rerencangan kuring nu istirahat di sakola.
Isukanna kuring uih ka bumi, saatos sholat subuh. Dugina di bumi kuring geus diantosan ku ade kuring. Manehna mah geus siap-siap rek angkat ka sakola, tapi kuring mah teu ka sakola da dibere dispensasi keur istirahat dibumi sapoe mah.
Langganan: Poskan Komentar (Atom)


text:
Parahiangan
Ieu mangrupakeun kaca parahiangan (majalah), pikeun parahiangan wewengkon salusur di Parahiyangan
Majalah Parahiangan nyaéta majalah mingguan (medal unggal Kemis) basa Sunda nu dikaluarkeun ku Balé Pustaka ti taun 1929 nepi ka 1942. Minangka majalah kalawarta, di jerona ngandung warta aktual ngeunaan kajadian di sakuliah dunya nu diémbohan ku gambar-gambar anu kualitasna kawilang alus keur mangsa harita mah.[1] Dina mangsa jayana Balé Pustaka, oplah majalah Parahiangan nepi ka 2500 eksemplar mangsa harita.[2]. Nu matak Parahiangan kawilang penting dina kamekaran kasusastraan Sunda ku sabab unggal édisi ngamuatkeun guguritan jeung feuilletton ("Pangledjar") nu umumna wangunna carita, sok sanajan ditulis dina wangun wawacan.[1] R.Satjadibrata kungsi jadi rédaktur dina ieu majalah.[3]
Catetan[édit | sunting sumber]
- ↑ a b (id) Ajip Rosidi, dkk. (2000) Ensiklopedi Sunda; Alam, Manusia, dan Budaya (termasuk Budaya Betawi dan Cirebon). Jakarta: Pustaka Jaya. Kaca 495. id=ISBN 9794192597
- ↑ (id) Yudiono K.S., (2007) Pengantar Sejarah Sastra Indonesia. Jakarta: Grasindo. Kaca 71.
- ↑ (id) Ajip Rosidi (2010) Mengenang Hidup Orang Lain: Sejumlah Obituari. Kaca 272. Jakarta: Kepustakaan Populer Gramedia. id=ISBN 9789799102225


text:
Kawung Ratu
Carita Pondok Wahyu Wibisana
DI SADESA Mandalasari jigana mah ngan kawung Aki nu pangjugrahna teh. Lain si sombong, sanajan dibandingkeun jeung kawung bogana Ki Jumsi ge. Ari kawung Ki Jumsi, enya jugrah, tapi lahangna kos nu atah raru, sok haseum bae.
Mokaha da, dina usum kieu, ari kana saratus perak mah sapoena eta kawung teh bisa mere, teu hese-hese. Lakar daek bae ngaropeana.
Ku Aki eta kawung dibere ngaran peringetan ka Kangjeng Dalem Wira Tanu Ningrat. Minangka pangeling-eling ka anjeunna, disebut wae Kawung Ratu.
Riwayatna mah kieu eta teh: Baheula, waktu Aki ge ngora keneh, can jaman merdeka harita teh, eta kawung jeunah keneh, can diropea. Ari carulukna mah geus aya, ngan leungeunna can nongtot.
Harita Aki boga deui kawung tilu, nu jadi di sisi walungan Cilonggan. Nu eta mah geus lila bisa disadapna, ngan teu pati matut.
Saban Aki rek nagenkeun lodong kana kawung nu tilu tea, Aki nga-randeg heula di handapeun tangkal kawung jeunah. Da enya, estu jadi angen-angen pisan, sangkan eta kawung bisa mere pakasaban anu lumayan. Ku Aki sok diajak nyarita kieu: “He Nyi Mas Pohaci Jubleg Ireng, parawan Mandalasari nu ngadeg di sisi jalan liliwatan, geura pintonkeun panangan salira, mancer geutah madu tina rema salira ….
Teuing kalah ku mindeng, teuing memang geus waktuna, leungeun eta kawung teh teu lila nongtot. Ari geus nongtot bet jadi bingung Aki teh, sok sieun sal ah nyigayanana. Da eta kawung teh pelak Aki jaman budak. Poho deui karuh, nyanghareup ka mana waktu Aki melak eta kawung, asa ngaler asa ngidul. Apan sok pundung mun salah nyigayanana mah. Jadi nyigayanana kudu lebah tempat melakna. Upama teu kitu, hamo. Lain omong bebenjon ieu teh, enya, sidik, nurutkeun pangalaman Aki kitu, sotenan.
Ku lantaran poho terus, nya Aki teh tahajud heula, hayang dibere ngimpi ku Pangeran. Hayang kaimpikeun deui teh kalakuan jaman Aki melak kawung eta. Kaliasan bet kaparengkeun. Aki ngimpi. Jeung Aki percaya pisan kana eta impian teh. Dina itungan, Aki melak kawung nyanghareup ka beulah kaler. Jadi nyigayan kawungna oge kudu ti beulah kaler. Aya deui nu jadi pikiran harita teh. Naha ditinggurna kudu keur gumear atawa gumucrak-koneng. Apan beda-beda sipatna kawung teh. aya nu kudu ditinggur waktu kembangna gumucrak-cibeas, gumu_crak-koneng, tumereb, gumear, humeor, lumecir, humangit, malah aya nu kudu geus beukah. Tah eta Aki can nyaho. Tapi nya tungtungna mah dipaparah bae. Waktu keur gumucrak-koneng, mimiti ditinggur.
Ku lantaran marawanan, basa ceg kana leungeunna Aki ngomong kieu: “Nyi Parawan Mandalasari, montong getek montong ngepeskeun, poe ieu teh poe pangantenan urang, perlu cisusu jangeun turunan …”
Ninggurna ati-ati pisan, bakuna mah sieun katinggur heunteu careuhna. Kumaha keh mun -kitu, kana pundung deui bae. Taktage kawung mah kos jelema - eh kos parawan meureun - kudu asak ngolona.
Sanggeus ditinggurna lita, heg diayun. Jeung sanggeus katimbang waktuna, si kembang teh tuluy wae dipagas, dipopok ku legoh tangkalak sabiasa.
Nyeta atuh, ari mimitina mah eta kawung teh bet matak rudet bae. Keur lahangna saeutik teh, haseum beak karep. Ku taksiran Aki, eta kawung keur gering. Eta we da kalah ka gegedoh nu ka luar teh, rujit.
Jeung eta harita, neangan kacembeng, kuat kukulintiran ka ditu ka dieu, weleh teu manggih. Nya kapaksa wae ku daun kanyere. Eta leungeun kawung nu geus dipagas teh, heg disusut ku daun kanyere, ava ulah loba teuing gegedohna. Minangka obat doktorna meureun mun ayeuna mah.
Jaba ti eta, lahangna diraru. Sok akar kawao diasupkeun kana lodongna sanggeus dipuput teh. Gen ditagenkeun dina leungeun kawung. Enya rada saleuheung lahangna teu haseum teuing.
Beuki lila eta kawung teh beuki pikalucueun. Lahangna teu haseum sarta beuki jugrah bae. Sapoe-sapeuting dua lodong teh aya kana dua bonjoreun mah, nitih salodong sabonjor. Mucekil pisan sakitu teh.
TAH harita aya pemundut ti Ratu di nagara teh. Punduh Cakra dina hiji poe datang ka Aki. Cenah, Kangjeng Dalem Wira Tanu Ningrat mundut dipangdamelkeun gula ka unggal somahan ti wewengkon Ta-raju jeung Salawu nu sok nyadap. Di desa Mandalasari nu kapeto teh nya Aki pisan. Tangtu Juragan Kuwu nu nuduhkeunana teh, da piraku Kangjeng Dalem uningaeun onamaning.
Beu ambeu, Aki teh dipundutan ku Ratu geuning, kudu nyieun gula sireum jeung gula kerenceng. Pagawean nu bangga eta teh. Tapi sakumaha banggana oge, da dawuh Ratu, piraku bet dipagak, tangtu diestokeun pisan. Apan cenah “guru-ratu wong atua karo, wajib sinembah.”
Tegesna Ratu nu faoga nagara katut uteuk-tongo-walang-tagana, piraanan mundut gula sireum jeung gula kerenceng,cek Aki teh. Malah bungah nu aya, dumeh kapercaya ku menak ti dayeuh.
Eh poho, eta, nu dipundutan gula di desa Mandalasari teh lain Aki wungkul. Duaanjeung Ki Tasrip nu boga kebon kawung pohara legana. Kawung nu jadi kaagulanana, ku manehna dingaranan Kawung Juuh, eta meureun pedah lahangna juuh pisan, jugrah.
Jigana rek dipriskeun Aki jeung Tasrip teh, mana nu leuwih bisa nyadap jeung nu bisa nyieun gula. Atuh tangtu wae Aki enya-enya mah, sieun eleh, sieun isin ku Ratu.
Kabeneran kawung nu tadi teh keur purug, leungeunna kuat satilu-tilu. Disadap kabehanana. Atuh Aki teh aya harepan, lantaran lahangna geus beunang dipercaya tea. Jadi baris meunang lahang nu hade tur loba. Cek angkanan harita, upama Aki meunang pris ti Ratu, Kangjeng Dalem, eta kawung teh rek dingaranan Kawung Ratu.
Dina enggoning nyadapna harita, estu sagala elmu Aki pamere ti nini-aki diketrukkeun kabeh. Boh jangjawokan boh kias-tarekahna sangkan meunang lahang loba tur alus, kabeh dijalankeun. Ieu teh awahing hayang kaanggo ku Ratu bae.
Waktu lahang nu ditaheur keur nyengka, pok Aki ngaharewoskeun jangjawokan. Kitu deui waktu geus rumamat.Tuluy dijait. Ti dinya terus diguis. Terus diguis henteu dicitak, lantaran apan rek nyieun gula ke-renceng jeung gula sireum tea.
Sajeroning ngaguis, Aki teu poho mapatkeun jangjawokan karuhun, menta sangkan gulana kamanah ku Ratu, sing bodas-ngeplak gula sireumna, sing ulah tutung-atahan gula kerencengna.
Taksiran paneda Aki teh diijabah. Eta bae hasilna cek Aki mah estu nyugemakeun pisan. Tuluy ditorosan dihade-hade, sangkan engke di mana aya nu ti desa, kari sok.
Waktu Ki Punduh Cakra datang rek nyokot gula haturan Kangjeng tea, bari ngasongkeun teh teu poho Aki mapatkeun jangjawokan minangka pangjajapna, ambeh gulana dipiasih ku Ratu, kamanah ku menak.
Lila Aki ngadagoan beja ti dayeuh. Aya kana dua Jumaahna, sarta dina hiji poe, Punduh Cakra datang deui.
Pokna: “Ki Sukarma, gula kerenceng jeung gula sireum teh geus katampi ku Kangjeng Dalem. Jigana mah kapuji ku anjeunna. leu kuring masrahkeun suratna …”
Bari ngadegdeg Aki nampanan eta surat. Aksarana aksara Sunda. Heg ku Aki dibaca. Mun teu salah kieu unina teh:
“Ki Sukarma di Babakan Kiara, desa Mandalasari. ieu kula Dalem Tasikmalaya, Wira Tanu Ningrat, mere beja yen gula ti anjeun geus katampa sarta kapuji hadena.
Dina ieu surat kaula mere duit, lumayan pikeun dipake jimat ….”
Kitu asana eta eusi surat teh. Enya eta surat teh dibarengan ku duit sabenggol. Bener sabenggol, teu kurang teu leuwih.
Upama diitung ku harga gula mah, duit sabenggol teh, wah teu kabual. Rugi malah. Tapi ngingetkeun, yen eta duit teh - sanajan ngan pangaji sabenggol - citresna ti nu jadi Ratu, bungah nu aya. Sarta sakumaha dawuhanana yen eta duit kudu dijieun jimat, ku Aki teu digasab, diteundeun didama-dama pisan.
Ti harita kawung nu tadi teh dibere ngaran Kawung Ratu. Kabeh urang desa Mandalasari, nepi ka desa Puspahiang oge geus nyarahoeun, yen Aki meunang pris. Pris kahiji malah di sa-Salawu oge.
Dina hiji peuting bet eta kawung teh kaimpikeun. Dina itungan nu kadeuleu harita, eta kawung teh bet leungeunan sarta sirahna saperti awewe, pohara geulisna. Kitu lah jiga burok, ngan awakna lain kuda, tapi kawung. Ngong eta burok kawung teh ngawih anu maksudna menta ka Aki persenan ti Ratu.
Anggeus ngawih, ana korejat Aki hudang. Bet make muringkak bulu punduk. Inget harita malem Jumaah kira wanci janari leutik.
Kaganggu ku mikiran impian, Aki teu sare deui. Nyileuk bae. Ceuk hate: Enya Nyi Mas Pohaci Jubleg Ireng teh mundut persenan ti Ratu geuning. Jeung ahirna, sanggeus dipikir dibulak-balik, gilig we hate teh, yen duit sabenggol nu ti Ratu tea, rek dibikeun ka Kawung Ratu. Da enya mana kitu oge, hakna.
KACARITAKEUN isukna, rebun-rebun keneh, Aki geus indit bari mawa duit benggol, rek ngajalankeun niat tea. Tah harita meunang kareuwas nu pohara teh. Ti kajauhan geus katembong, yen di handapeun Kawung Ratu aya 12jelema. Ana dilelek-leiek, geuning eta jelema teh nu rek deleka, da keur ngagedek bae nuar Kawung Ratu. Nataku Aki sewot na, serepet nyabut bedog panjang bari ngagorowok:
“Sia rek nuar kawung aing, hah? Hayang dicacag?”
Jelema nu aya di handapeun kawung gancang ngalieuk. Masya Allah geuning manehna teh Ki Tasrip tea. Enya Ki Tasrip nu eleh pris tea. Tah barang manehna neuleu beungeut Aki, gancang manehna mabur, lumpat tipaparetot. Ku Aki meunang sawatara pentangan mah diudag, tapi teu kebat, da cek ingetan karo-karo burung. Tuluy we balik deui kana kawung.
Diilikan tapak kampak dina tangkal Kawung Ratu teh, hadena can pati jero. Leuh diwaaskeun upama Aki teu gancang-gancang ka dinya, kana lapur tah kawung teh. Mangkaning kawung geus ngaronjatkeun darajat Aki di desa, malah julukan Kawung Ratu oge geus kawangikeun, Piraku we mun teu meritegeg upama aya nu nuar teh.
Kaharti ku Aki, Ki Tasrip teh sirik, pedah kawungna teu meunang pris. Kawung Juuh-na eleh ku Kawung Ratu. Art kituna mah, nya sarua wae meureun jeung Aki, manehna oge hayangeun kamanah ku menak, hayang kaanggo. Tapi nasib hade aya di Aki. Banget-banget Aki nganu-hunkeun ka Pangeran jeung ka para karuhun nu ngawaris jangjawokan jeung elmuning kias tarekah tea.
Estu jadi udagan Aki, iadi udagan sarerea, hayang jadi somahan anu hade teh. Da ngarumasaieun hirup digeugeuh ku menak. Maksud Aki teh di dunya. Jadi fay a barang kinasihan, upama dipundut atawa dipika-palay ku nu ngaheuyeuk nagara mah, tangtu disanggakeun kalawan kabungahan.
Katurug-turug Aki percaya pisan, yen dawuh Ratu mah sok saciduh metu, sabda menak sok saucap nyata tea. Aki yakin, ku kaanggona gula kerenceng jeung gula sireum tina Kawung Ratu, bakal aya karasana kana kahirupan Aki. Buktina eta Kawung Ratu teh beuki jugrah bae lahangna.
Tah nya; kacaritakeun duit benggol nu ti Kangjeng Dalem ku Aki di-asupkeun kana hate Kawung Ratu. Mimitina mah rek di beh handap bae, kabeneran aya urut kampak tea. Ngan dipikir, bisi aya nu manggih-an. Ku lantaran kitu terekel naek kana sigay; kira sadeupa deui ti pucuk, heg molongoan tangkalna, bes benggol teh diasupkeun ban ngomong:
“leu Nyi Mas Pohaci Jubleg Ireng, kuring nyanggakeun kagungan, mugi ditampi ..,.”
Ti harita Kawung Ratu teh dieusi benggol jimat. Aneh karasana ku Aki asa aya komaraan sanggeus kitu teh. Euh tangtu perbawa jimat ti Ratu, cekhate.
Isukna Aki meunang beja pikareuwaseun. Majah Ki Tasrip geus maot ngagantung maneh dina tangkal Kawung Juuh. Inna lillahi, cek hate. Manehna .maot lantaran eleh pris meureun. Eleh berjuang cek basa ayeuna mah, berjuang sangkan kaasih ku Ratu. Teu ngabibisani, cacak mun Aki eleh oge, kana kawas manehna. Ngan teuihg ketang ari kudu ngagantung maneh mah. Nu tangtu, boga perasaan teu bisa jadi somah-an nu hade mah, pasti aya.
UJANG, NYAI, geuning maraneh teh ngabandungan omongan Aki bangun pogot kitu? Naha rame pangalaman Aki teh? Asa teu pira pila-kadar ngadongengkeun kawung! Panjang sotenan dipanjangkeun ku Aki, itung-itung Aki mulangkeun deui panineungan ka mangsa baheula. Da ari lalakonna mah pondok pisan.
Jigana, tangtu Ujang-Nyai oge boga kahayang cara Aki. Hayang jadi somahan - rayat meureun cek basa ayeuna mah - nu hade. Enya? Pi-raku bae mun henteu teh. Ari lantaranana apan urang hirup teh estu ka-purba ku menak. Cek ayeuna mah meureun ku Bapa-bapa Pamingpin. Tina hal ieu, Aki yakin pisan, yen tangtu sarua, mo beda. Upama geus beda, nya bengkok sembah tangtu bakal aya mamala. Nagara bakal kacrut werit jeung ilang dangiang, lantaran somahanana geus malung-kir ka nu jadi ratuna. Naudubillahi mindalik!
Ku lantaran kitu, waktu dina hiji poe Aki kadatangan jurungan ti kacamatan, yen Juragan, eh Bapa Camat, mundut gula galeuheun, ku Aki teh estu disanggupan pisan. Ras inget ka jaman baheula. leuh, Aki mah teu ngawiji-wiji ka nu jadi menak teh. Teu pedah jaman baheu_la teu sarua jeung jaman ayeuna. Sarua bae. Menak mah menak bae, sanajan ayeuna geus ganti ngaran oge, da hakekatna mah moal beda.
Kira dua minggu ka tukang, waktu Aki neang leungeun Kawung Ratu, manggih pangalaman nu matak ngajenghok. Nya eta deukeut tangkal kawung geus aya calecer. Beu, cek hate, .tangtu ieu teh calecer ti Desa nu rek ngalegaan jalan. Ari disidik-sidik, sihoreng calecer teh ayana beh ditueun kawung. Harita Aki ngaheruk lila pisan, ret kana
Kawung Ratu, ret kana calecer.
“Emh, deudeuh teuing Kawung Ratu, meureun maneh teh bakal di-tuar dajalan rek digedean,” cek hate. Nya eta atuh, ku hanjakal Kawung Ratu teh jadina meh dina kuta pisan, jadi kasipat ku calecer tea.
Pohara Aki sabilna. Ras inget kana pamundut ti Juragan Camat. Ras inget deui kana parentah ti desa. Mangkaning kawung Aki teh ngan tinggal Kawung Ratu wungkul. Jadi pikeun nedunan pamundut ti Kaca-matan, Aki satadina mah ngandelkeun ti Kawung Ratu. Tapi harita rek dituar, titahan ti desa.
Art nu matak sabil, ka ditu kumaha ka dieu kumaha. Apan Desa jeung Kacamatan teh sarua bae kudu diturut parentahna. Boh Juragan Kuwu, boh Juragan Camat, sarua menak nu wajib sinembah tea.
Aya nu matak ngarugikeun Aki teh. Nya eta tipama parentah ti Desa diturut. Atuh meureun mun dituar, kana leungit pakasaban Aki nu baku. Tapi kumaha da eta parentah nu kudu diturut.
Upama teu diturut, beu aya kudua atuh Aki teh nyontoan ka nu ngaro-ra. Apan tadi ku Aki geus dicaritakeun, yen upama kitu, bengkok sem-bah tea. Eta Aki teu niat, bararaid teuing!
Tapi Aki perlu ku eta kawung. Kahiji keur pakasaban Aki, kadua keur nedunan pamundut ti Kacamatan tea. Keun ari pakasaban Aki mah, teu penting, tapi eta pamundut ti Kacamatan.
leuh Ujang-Nyai, karasa bohongna omongan Aki nu pangahirna bieu? Majar keun ari pakasaban Aki …. Ah, nyeta atuh Ujang, Nyai, sabener na Aki butuh pisan ku eta kawung teh. Eta teh hirup Aki, Ujang, Nyai. Upama euweuh eta kawung meureun Aki beuki kokoro.
Jadi sarua pentingna, boh pikeun nedunan pamundut ti Kacamatan, boh pikeun kahirupan Aki sorangan.
Beuki dieu pamundut ti Kacamatan beuki mereg bareng jeung paren_tah ti Desa sangkan Kawung Ratu gancang dituar. Duanana parentah ti menak, duanana kudu diturut.
Ari peuting tadi bet eta Kawung Ratu teh kaimpikeun deui. Da enya atuh, nepi ka Aki mah boga anggapan, yen eta kawung teh lain saka-wung-kawungna, estu titisan Nyimas Jubleg Ireng nu asalna tina daging jeung getih Dewi Sri urang kayangan. Ku lantaran kitu pangrumat Aki terhadep eta kawung, pohara enya-enyana, dipusti-pusti pisan cara ka jelemabae.
Enya, eta kawung teh peuting tadi kaimpikeun deui. Dina itungan, manehna nembongan ngarupakeun hiji putri nu make pakean sing sar-wa bodas. Heg ngagupayan ka Aki. Ari disampeurkeun, bet kadenge manehna ngawih, pokna:
“Pileuleuyan, pileuleuyan,
kuring digupay ku langit,
pileuleuyan, pileuleuyan,
kuring ditundung ku bumi.”
Jigana mah geus terus rasa ka manehna, yen moal lila deui manehna rek dituar mana kaimpikeun kitu oge. Geus boga wirasat, yen lalakonna tereh tamat.
Impian peuting kamari meureun minangka iber pileuleuyanana.
Aki jeung manehna tereh papisah. Beurat puguh ge. Ngingetkeun geus kalilaan babarengan, sakaduka-sakasuka, asa jeung dulur pet ku hinis bae.
Ayeuna Aki pohara baluwengna, sabil nu taya papadana. Ras inget Kawung Ratu daek teu daek kudu dituar. Leuh, mun dituar teh meureun sarua jeung maehanjelema, cek Aki mah. Dosa jeung teu kaduga.
Coba kumaha timbangan Ujang jeung Nyai, lamun maraneh nyangha-reiipan perkara kieu? Inget kana papatah “guru, ratu wong ‘atua karo wajib sinembah,” inget kana pangabutuh sorangan jeung inget yen nu kudu dituar teh Kawung Ratu pisan nu ku Aki dianggap jelema nu boga nyawa.
Ayeuna lalay geus mimiti ka luar. Geus meh sareupna. Nyanghareup-an peuting, engke, pohara wegahna, lantaran isuk kudu aya putusan. Isuk gagasan leungeun kawung geus waktuna dibuka, lahangna geus kerep nyakclakanana. Pamundut ti Kacamatan bisa ditedunan upama Kawung Ratu teu kudu dituar.
Rek kumaha ieu leungeun Aki isukan? Naha ngecekkeun kampak kana tangkalna nepi ka kawung jadi pogor atawa nagenkeun lodong kana leungeun kawung …. Eta can kapikir ku Aki, tapi kuma isuk bae. Engke peuting Aki rek mikir.
KITU kira-kira obrolan Aki Sukarma ka kuring kamari teh. Nyaritana estu binarung rasa jeung dareuda hate. Persualan nu disanghareupana-na pohara beuratna. Kuring ge teu bisa mutuskeun kudu kumaha ma_nehna teh, naha kudu nyadap atawa kudu nuar kawung.
Tapi poe ieu pisan, tadi isuk-isuk, manehna geus mutuskeun sorang_an. Manehna geus ngajawab persoalanana pribadi. Jigana mah meu-nang mikir sapeupeuting. Yen kudu kitu.
Tadi isuk-isuk, kuring bareng jeung urang kampung Babakan Kiara ngahaja nepungan manehna ka Kawung Ratu.
Barang datang ka handapeun kawung, meh kabeh taya nu kuat tanggah. Kabeh ngaheruk.
Ret kuring kana tangkal kawung. Aya tapak ngadek, tapi can patijero. Kampakna ngagoler dina taneuh, teu jauh tina puhu sigay. Sanggeus kitu lalaunan panenjo kuring mapay sigay ka luhur suku Aki Sukarma geus ngagulayun.
Cek hate: Poe ieu geus leungit hiji tukang nyadap kahot nu geus ka koncaradi desa Mandalasari anu ngaran Aki Sukarma.
Jeroning kitu kuring asa ngadenge nu ngawih ti lebah tangkal ka_wung. Sorana gaib naker:
“Pileuleuyan, pileuleuyan,
kuring digupay ku langit,
pileuleuyan, pileuleuyan,
kuring ditundung ku bumi ….”
sumber : Paguyuban Panglawungan Bahasa Sunda
Sapi Ngencar
Carpon Dadan Sutisna
“Geura jung atuh rék digadag mah, lain kalah ka ngalulungkut!”
“Mangké heula, sidik aing téh baruruten kénéh. Abong biwir teu diwengku!”
“Kéjo geus haneut, deungeunna geus diasakan, rék naon deui?”
“Aéh-aéh, na ka salaki téh, mani poporongos kitu?”
“Kaluman wé nénjona. Hudang héés téh lain buru-buru ka tampian. Batur mah geus kamana boa!”
“Kakara ogé jam genep,”
“Ngadagoan beurang mah kaburu horéam mantén. Nu boga sawah ngadagoan meureun. Si Darmita mah rebun-rebun ogé geus ngagiringkeun sapi!”
“Keun baé da Si Éta mah biasana oge sok nyubuh!”
“Enya, kuduna diturutan. Kadé Kang, sapina paraban heula!”
“Apan jukutna ogé geus béak. Kamari ku Si Darmita dieurihkeun kabéh kana pamakanan. Engké baé di sawah rék dibéré jarami!”
“Karunya, Kang. Ti subuh kénéh disada waé. Matak naon mun ngala heula daun cau dua ponggol mah,”
“Beurang mantén. Di mana kéjo téh?”
“Naha kawas di imah batur baé, maké tatanya sagala rupa. Sangu dina gayoran, deungeunna dituruban ayakan!”
“Ayakan urut nyair téa?”
“Nu mana deui atuh,”
“Beu, na ari Si Kénoh, hanyir temen atuh. Jariripen aing mah ngadaharna ogé,”
“Kadé Kang, sibeungeut heula rék dahar téh!”
“Beu, ngahariwangkeun pisan. Geura indit ka dituh, gandéng!”
“Heueuh, da kami mah rék ka Posyandu, budak rada harééng,”
“Sabaraha poé deui, ngahuripan budak téh?”
“Kami ngajuru teh kakara 25 poé. Nya 15 poe deui meureun!”
“Euleuh, geuning lila kénéh?”
“Wayahna wé atuh, Kang, puasa sakeudeung mah. Barina ogé, kami mah hayang di-KB heula, ngarah teu rendey. Tuh, Si Narsih ogé, sakitu ripuhna loba budak mah. Indit heula, Kang, bisi beurang mantén!”
Kénoh ngaléos bari ngais budak. Rasta nguliat. Sarungna diudar, digawingkeun dina sasampayan nu manteng di tengah imah. Bus ka dapur, kurah-koréh kana sangu. Kakara ogé rék am, pamajikanana geus datang deui.
“Aya nu tinggaleun? Masing tarapti atuh, tuh bedog dina bilik, dingkul deukeut hawu,”
“Keur nanahaon bedog, da lain rék ka kebon. Kami mah rék papagah ka Akang!”
“Naha kawas ka budak baé?”
“Kadé Kang, mun balik mideur montong terus sumpang-simpang. Kamari ogé aya béjana, Akang eureun lebah imah Mang Oji!”
“Aéh-aéh, naha eureun-eureun baé mani jadi omong. Naha teu meunang aing reureuh?”
“Béjana Mang Oji téh boga anak awéwé!”
“Keun baé atuh, anak batur ieuh!”
“Béjana mah geus jadi randa. Léngér naker deuih, teu kaop nénjo lalaki, sok alangah-éléngéh. Randa ateul, Kang!”
“Baruk?”
“Tuh, nya, mani curinghak kitu. Mun wani-wani deui eureun di dinya, ku kami moal dipangéjokeun. Tulak panto moal dilaan!”
“Jeun teuing, da aya panto dapur ieuh. Geura jung atuh rék ka Posyandu mah, ulah ngaganggu nu keur dahar!”
“Tarab-turub geus dahar téh, bisi aya ucing garong!”
“Ambuing, abong aya turunan céréwéd sia mah!”
Kénoh ngaléos. Bérés dahar, Rasta turun ka buruan. Kuliwed ka pipir. Palebah pongpok imah ngarandeg. Sajongjongan mah ngajanteng di dinya. Nyérangkeun kandang sapi anu siga parongpong.
“Cilaka, sapi aing ngencar!” pokna, gegerendengan sorangan. “Paingan teu kadéngé sorana. Beu, na aya-aya baé, boa-boa aya nu maling?”
Rasta ngadeukeutan kandang sapi. Hég ditelek-telek. Enya baé, sapi nu ngan hiji-hijina téh geus euweuh ti kandangna. Ukur manggihan hayam wé, keur ngoréhan jarami garing sésa parab. Dina pamakanan lingih, euweuh jukut. Teg baé, boa sapina téh ngencar, pédah hayang baranghakan.
Rasta terus mariksa kandang. Katémbong palangna aya nu rujad. Sigana mah diséréd ku tandukna. Malum palang tina awi ngora atuh, kurang weweg. Ongkoh henteu pati pageuh deuih nalianana, da apan sasarina ogé tara nepi ka ngencar.
Basa aya nu ngaliwat nanggung carangka, ku Rasta digeroan.
“Kasim, henteu nénjo sapi?”
“Puguh wé nénjo mah,” cék nu nanggung carangka bari nyelang heula ngécagkeun babawaanana. “Tadi téh rebun-rebun geus digiringkeun ku Si Darmita. Teuing rék dibawa ka mana!”
“Heueuh, da sapi nu manéhna éta mah!”
“Ari kitu sapi nu mana?”
“Sapi kuring, Si Danten téa. Subuh mah aya kénéh, da cék Si Kénoh kadéngé sorana. Ari bieu ditéang, geus euweuh buntut-buntutna acan!”
“Naha atuh, lain sasarina ogé sok dibaturan saré?”
“Lain kalah ka ngabojég, Sim. Ieu mah dines deuleu, sapi déwék leungit!”
“Teuing atuh!” walon Kasim bari nanggung deui carangka.
Puguh baé Rasta beuki geumpeur. Ari harga sapi téa, apan aya jutana. Mangkaning nu nitah mideur bakal geus ngadagoan. Mangkaning garu jeung wuluku rék dibawa ku manéhna.
“Si Darmita deuih, mani euweuh néang. Kawas lain ka batur digawé baé!” Rasta kutuk gendeng.
Keur kitu, katémbong rentang-rengtang aya nu ngadigleu. Lalaki jangkung gedé, nyorén pasrén, kumisna mani centang, beungeutna beureum siga nu keuheul.
“Bah Wirya! Rék kamana?” Rasta gegeroan.
“Rék ka silaing puguh!” cék Bah Wirya rada teugeug. “Sapi silaing kitu, anu ngencar téh?”
“Enya, Bah, di mana ayeuna?”
“Tuh, nya, teu jauh tina sangkaan. Paingan bangor naker, léngér, ari silaing nu gablegna mah!” kumis Bah Wirya beuki centang.
“Cik atuh, Bah, ari sapi mah tong disebut léngér. Enya éta ogé, sapi kuring kakara beger, tapi asa pamohalan ari bogoheun ka Abah mah!”
“Nyao siah! Montong diangon baé atuh sapi téh, teu kaparaban meureun, nya?”
“Aéh-aéh, lain diangon, Bah. Kabur ti kandang!”
“Déwék mah teu hayang apal. Rék ngencar, rék kabur, kumaha karep. Ngan éta sapi geus ngaruksak pepelakan. Jagong kakara mongkok diranjah, dihakanan daunna. Déwék ogé boga sapi aya tiluna, tara diabur kitu, tara sina ngencar!”
“Ngaranna ogé sapi atuh, Bah. Teu boga pipikiran!”
“Heueuh ari sapi mah, ngan ngukutna wé atuh, kudu boga cedo. Yeuh, Rasta, éta jagong téh geus dijual ka Mang Dohing. Duitna geus dipaké meuli kamprét jeung padudan. Kari-kari ayeuna jagongna diruksak sapi, aya bahan bolay jual-beuli téh. Gantian siah!”
“Naha bet nyalahkeun kuring, da teu rumasa ngaruksak jagong. Kuduna Abah téh nyarékan sapi!”
“Na ari sia, kawas ka nu burung baé,” Bah Wirya ngagidir. Gap kana pérah bedog.
“Sabar, Bah. Keun urusan jagong mah engké deui. Ari sapi kuring ayeuna di mana?”
“Dibuburak ku déwék!”
“Étah, kalah ka dibuburak, lain pangnéwakeun atuh!”
“Sapi édan kitu kudu ditéwak? Kuriak ngagadil!”
Keur kitu aya deui nu ngurunyung.
“Rasta! Upahan siah budak déwék,” cék Kang Obay. “Sapi silaing asup ka dapur, budak déwék nepi ka ngalenggerek,”
Jol hiji deui.
“Lamun henteu digantian ayeuna kénéh, kajeun galungan aing mah!” cék Mang Dohing. “Geura Bah, rék teu asa diteungteuingan kumaha. Kuring téh rék ngiangkeun daun kangkung ka pasar, ditunda diburuan, da kitu sasarina ogé. Pira diselang heula madang, teu kanyahoan geus ludes dihakan sapi,”
“Atuda loba gijina meunang kangkung mah, Jang!” cék Bah Wirya.
“Si Juhri deuih anu cilaka téh. Keur ngala gedang, tarajéna didupak sapi. Atuh puguh, nepi ka ngajuralit kana kamalir. Sakeudeung deui ogé mawa bedog geura!”
“Aya naon ieu téh, ujug-ujug narapsu baé?” Rasta katémbong geumpeur.
“Na ari sia Rasta, can ngarti kénéh? Sapi silaing ngencar, ngagujrudkeun urang lembur!” cék Bah Wirya satengah gogorowokan.
Cacak mun henteu buru-buru diriungkeun ku Pa Érté mah, teuing kumaha kajadianana.
Buritna, sapi téh can kapanggih baé. Puguh atuh Kénoh nepi ka garo singsat.
“Gancang téangan, manéhna! Bisi ngaruksak kebon batur!”
“Eudeuk atuh!”
“Étah geuning kalah ka diuk dina bangbarung, hayang nongtot jodo?”
“Kamana néanganana?”
“Teu nyaho kami mah. Papaykeun ka urang lembur!”
Sanggeus ngajéwang sarung mah, léos Rasta indit. Tapi nepi ka tengah peuting can balik baé. Kénoh mani geus lengo deui-lengo deui. Tungtungna mah dug saré, najan bari hariwang ogé.
Isukna, rebun-rebun kénéh, basa Kénoh rék ka tampian, kadénge di buruan aya nu gegerendengan.
“Sing bageur, Danten, ulah ngider waé. Aing apan nu riweuhna mah. Enya, aing ogé apal, sia téh keur begér. Tapi sabar wé atuh, engké oge aya waktuna,”
“Aéh-aéh, naha Kang Rasta bet ngomong jeung sapi. Kawas jelema sédéng bae!” Kénoh ngagerendeng. “Enya, sabar sakeudeung mah, pira ogé 14 poé deui!”
Rasta ngalieuk.
“Naha mani sapeupeuting?” cék Kénoh.
“Euh … apan kapanggihna ogé bieu!”
“Ti mana?”
“Euh … apan ti sawah. Sigana mah teu kuat hayang magawé,”
“Sukur ari kapanggih mah. Geus diparaban?”
“Enggeus meureun …”
“Naha bet meureun, apan ku Akang kapanggihna ogé, lin?”
Rasta teu nembalan. Sapi dicangcang di buruan. Bus ka imah, rap maké kamprét paranti ka sawah. Teu lila geus kaluar deui. Wuluku nu nyarandé kana bilik dipanggul.
“Rék ka mana deui?” Kénoh kerung.
“Rék mideur. Apan kamari mah teu tulus!”
“Ké atuh, urang ngéjo heula!”
“Apan … eng…” nyaritana teu kebat.
“Enggeus di mana?”
“Di tukang surabi!”
Rasta terus nungtun sapi, indit bangun rurusuhan. Kénoh tibang gogodeg.
Datang ka sawah, kasampak Si Darmita keur diuk dina galeng bari udud. Mani curinghak basa nangénan Rasta ngiringkeun sapi téh.
“Sabaraha kotak deui pigawéeun téh? Bakal anggeus poé ieu?” cék Rasta. Wuluku diécagkeun, ari sapi sina nyatuan.
“Dua kotak deui. Anggeus poé ieu ogé, mun loba nu maculna mah. Lain, kumaha lalakon sapi ngencar téh?”
“Heuheuy deuh, hayang seuri déwék mah!”
“Ulah waka seuri di dieu, naon pikaseurianana barina ogé. Prak geura ngadongéng, meungpeung isuk kénéh!”
“Silaing moal bébéja ka sasaha?”
“Aéh-aéh, kawas rusiah baé. Apan salembur geus guyur, geus pada apal kana kajadianana,”
“Enya moal bébéja ka sasaha?”
“Enya atuh!”
“Ka Si Kénoh moal dibéjakeun?”
“Moal,”
“Kieu, euy …” Rasta luak-lieuk heula. “Tina kajadian sapi ngencar téh, déwék mah maké ngalaman saré di imah randa!”
“Kutan?”
“Enya, Nyi Lilis budak Mang Oji téa. Silaing apal meureun?”
“Puguh baé apal mah. Apan Bah Wirya oge unggal soré ngahéroan, sakitu geus boga incu téh. Sebel aing mah!”
“Ké, ké, ulah waka ambek ka Bah Wirya!”
“Teu ngeunah atuda, mani teu ngagéhan budak ngora. Aéh, apan basa mangkukna urang eureun lebah imah Mang Oji, Nyi Randa téh siga kulat-kelét geuning!”
“Taktagé. Kieu lalakonna mah. Sanggeus diuruskeun ku Pa Érté, buritna déwék néangan sapi. Jam tujuh peuting kakara kapanggih raratanana. Manahoréng diampihan ku Mang Oji. Karunya cénah ka nu bogana, bisi néangan. Sapi téh sina meuting, da kabeneran Mang Oji boga kandang kosong …”
“Terus kumaha?”
“Teu panggih jeung Mang Oji mah, da bada magrib ogé geus indit, rék mondok di nu gering, di lembur Ciseureuh. Tadi kuring rék ngahunukeun, cacak mun teu dirawatan ku manéhna mah, geus ka mana boa. Kapaksa baé déwék nepungan Nyi Lilis. Naha atuh, tina rék nyokot sapi téh kalah ka uplek ngobrol nepi ka peuting. Basa rék balik, ku Nyi Lilis dicaram, magarkeun téh keueung euweuh batur. Apal sorangan meureun, Nyi Lilis mah borangan pisan. Nya kapaksa wé déwék téh, ngadon heuheuy … saré. Isukna rebun-rebun geus disampakkeun kéjo haneut jeung deungeunna. Puguh atuh, sapi kabawa, beuteung seubeuh, saré tibra …”
“Nu bener, Rasta?”
“Naha iraha déwék ngabohong. Tanyakeun wé ka jinisna teu percaya mah. Ngan omat, ieu béja ulah nepi ka Si Kénoh. Aya bahan moal dipangéjokeun Si Éta apaleun mah!”
Sakedapan Darmita ngahuleng, siga aya nu dipikiran.
Dua poé ti harita. Pabuburit, Rasta geus ngajanteng deukeut kandang Si Danten. Ceg kana palang kandang, talina dilaan.
“Sia apal kénéh jalanna, Danten?” pokna, kawas ka jelema baé.
Tapi kakara ogé rék nyekelan tambang, ti lebah jalan kadéngé sora nu patinggorowok. Berebet Rasta ka buruan.
“Aya naon euy?”
“Sapi Si Darmita ngencar!” cék anu di jalan.
“Iraha?”
“Cikénéh. Lain nu Si Darmita wungkul kétang, béjana nu Bah Wirya jeung nu Si Obay ogé areuweuh ti kandang. Kadé ati-ati Rasta, sigana ayeuna mah keur usum bangsat sapi!”
“Naha bet ngalencar, nya?” Rasta kerung.
“Kateuing atuh, teu apal déwék mah!”
Keur kitu, Aki Dasmin nyampeurkeun, kundang iteuk, leumpangna rarampéolan.
“Sujang, henteu nénjo sapi aki?”
“Baruk? Sapi Aki ogé ngencar?”
“Puguh baé atuh, da di … aéh … ngencar. Mudah-mudahan wé léosna ka kidulkeun, da cénah alamatna di beulah kidul!”
Rasta ngahuleng.
“Aya naon, Kang?” Kénoh ngelol ti lawang, bari ngais orok.
“Sapi Si Darmita ngencar!”
“Boa nu urang ogé ngencar deui?”
Rasta asa kaingetan. Berebet ka pipir. Enya baé, Si Danten téh geus euweuh di kandangna.
saumber : Paguyuban Panglawungan Sastra Sunda


text:
Kromosom
Kromosom nyaéta wangun beundeulan DNA jeung protéin nu aya di inti sél. Hiji kromosom téh hiji molekul DNA nu ngandung gén, unsur pangatur, jeung sékuéns nukléotida. DNA dina ieu kromosom téh dibeungkeut jeung dibeundeul ku protéin pikeun ngatur fungsina.
Kromosom téh rupa-rupa kumaha organismeuna. Molekul DNA-na bisa sirkulér, bisa ogé linéar, sarta diwangun ku puluhan kilobasa nepi ka ratusan mégabasa pasangan nukléotida. Hususon sél eukariota (nu ngandung inti), kromosomna badag linéar, sedengkeun sél prokariota (nu teu boga inti) mah sirkulér leutik, najan aya ogé hiji-dua nu teu luyu jeung ieu aturan. Dina sél eukariota, aya ogé sél-sél anu ngandung dua tipeu DNA sakaligus, nyaéta sél anu ngandung mitokondria atawa kloroplas (nu boga DNA sorangan).
Dina eukariota, kromosom inti dibeundeul ku protéin jadi bentuk padet nu disebut kromatin, sahingga molekul DNA anu sakitu panjangna téh meujeuh di jero inti sél. Wangun kromosom jeung kromatin rupa-rupa gumantung mangsa daur sél. Kromosom bisa aya dina kaayaan digandakeun atawa henteu—kromosom nu teu digandakeun wangunna linéar tunggal, sedengkeun nu digandakeun (disalin nalika faseu S) ngandung dua salinan nu nyambung dina séntromér. Wangun kromosom anu keur digandakeun mangsa mitosis jeung méiosis ngahasilkeun wangun klasik opat leungeun (gambar katuhu).
Kecap kromosom dicokot tina basa Yunani xpῶua (chroma, kelir) jeung σῶua (soma, awak) dumasar kana kelirna nu teges lamun geus diwarnaan.
Daptar eusi
Kromosom eukariot[édit | sunting sumber]
Eukariota (sél nu boga inti kawas tutuwuhan, kapang, sato) mibanda sababaraha kromosom linéar nu dikandung dina intina. Unggal kromosom boga hiji séntromér nu boga hiji atawa dua leungeun. Lian ti éta, eukariot ogé lolobana boga génom mitokondria anu sirkulér jeung kromosom sitoplasmik leutik anu liniér. Dina inti, DNA digulung dina histon (protéin struktural) jadi bentuk komposit anu disebut kromatin.
Kromatin[édit | sunting sumber]
Kromatin téh kompléks DNA jeung protéin anu aya dina inti eukariota nu ngabungkus kromosom. Aya rupa-rupa wangun kromatin, gumantung kana hambalan daur sélna.
Kromatin interfaseu[édit | sunting sumber]
Dina interfaseu (mangsa sél teu keur meulah manéh), urang bisa ngabédakeun dua tipeu kromatin:
- Eukromatin: ngandung DNA nu aktif (nyandi protéin).
- Hétérokromatin: ngandung DNA nu lolobana teu aktif, gedé kamungkinanana boga fungsi struktural dina hambalan kromosomal. Salajengna, hétérokromatin dibédakeun jadi dua tipeu:
- Hétérokromatin konstitutif nu teu kungsi diéksprésikeun. Perenahna aya di sabudeureun séntromér sarta biasana ngandung sekuéns ulangan.
- Hétérokromatin fakultatif nu kadangkala diéksprésikeun.
Kromosom teu bisa dibédakeun dina ieu hambalan, sabab dina inti nyampur jeung protéin.
Kromosom manusa[édit | sunting sumber]
Sél manusa bosa 23 pasang kromosom inti linéar, sahingga sasélna aya 46, ditambah DNA mitokondria anu jumlahna ratusan. Sékuénsing génom manusa geus mébérkeun rupa-rupa émbaran nu bisa ditalungtik ti unggal kromosom. Di handap ieu dibéréndélkeun statistik masing-masing kromosom dumasar kana laporan Sanger Institute dina gudang data Vertebrate Genome Annotation (VEGA)[1]. Jumlah gén dikira-kira dumasar prédiksi gén, kitu ogé panjang kromosomna.
Rujukan[édit | sunting sumber]
- Chromosome. Wikipédia basa Inggris. Disalin 04 Juli 2008.
- ↑ http://vega.sanger.ac.uk/Homo_sapiens/index.html Sakabéh data dina ieu tabél disalin ti ieu gudang data, 7 Juli 7 2007.
- ↑ Perséntaseu nu geus disékuéns dumasar kana babagian eukromatin, sabab Human Genome Project ngarah bagian eukromatinna wungkul. Bagian telomér, séntromér, jeung hétérokromatin henteu dipaliré ku sababaraha alesan. Buka http://www.ncbi.nlm.nih.gov/genome/seq/ pikeun émbaran leuwih lengkep ngeunaan Human Genome Project.
Tumbu kaluar[édit | sunting sumber]
- What Can Our Chromosomes Tell Us? Pedaran munel ngeunaan kromosom ti Genetic Science Learning Center, University of Utah
- Try making a karyotype yourself, ti Genetic Science Learning Center, University of Utah
- Kimballs Chromosome pages
- Chromosome News from Genome News Network
- Eurochromnet, European network for Rare Chromosome Disorders on the Internet
- Ensembl Project midangkeun kromosom, génna, jeung lokus-lokusna sacara grafis
- Genographic Project
- Chromosomes


text:
Barli Sasmitawinata
Barli Sasmitawinata (Bandung, 18 Maret 1921–Bandung, 8 Pebruari 2007) nyaéta pelukis realis asal Ranggagempol, Bandung, Indonésia.
Anjeuna mimiti ngaleukeunan dunya seni lukis kira-kira warsih 1930-an sarta mangrupa bagian ti "Jumplukan Lima" anu ogé anggotana kayaning Affandi, Hendra Gunawan, Sudarso, sarta Wahdi. Mimitina anjeuna jadi pelukis nu kakoncara teh paménta rakana dina warsih 1935 ambéh manéhna mitembeyan diajar melukis di studio milik Jos Pluimentz, pelukis asal Belgia anu nganjrek di Bandung. Di ditu manéhna réa diajar ngalukis alam jeung barang. Sanggeus guguru ka pelukis Italia Luigi Nobili (ogé di Bandung), dina warsih 1950-an anjeuna neraskeun atikan seni rupa di Éropa. Kasang tukang atikan luhurna di Walanda sarta Perancis (Académie de la Grande Chaumière, Paris, 1950 sarta Rijksakademie van beeldende kunsten, Amsterdam, 1956) kawakilan dina karya-karyanya anu némbongkeun pangawasaan téknik mgagambar anatomi awak sacara rinci.
Sasmitawinata dipikawanoh minangka jelema anu nekenkeun pentingna atikan seni rupa. Warsih 1948 manéhna ngadegkeun studio Jiva Mukti babarengan jeung Karnedi katut Sartono. Sanggeus ngabéréskeun atikan di luar nagri, manéhna ngadegkeun Sanggar Rangga Gempol di wewengkon Dago, Bandung dina warsih 1958. Manéhna kungsi ngajar seni lukis di Institut Téknologi Bandung (ITB) sarta mangrupakeun salah saurang perintis jurusan seni rupa di Institut Kaguruan sarta Élmu Atikan (IKIP) Bandung (kiwari ngaranna Universitas Atikan Indonésia - UPI ) dina warsih 1961. Barli tuluy saterusna leuwih réa ngajar murid sacara informal di sanggar. Warsih 1992 anjeuna ngadegkeun Musieum Barli Bandung.
Antara murid-murid anu kungsi dididiknya nyaéta Popo Iskandar, Srihadi Soedarsono, Yusuf Affendi, AD Pirous, Anton Huang, R. Rudiyat Martadiraja, Chusin Setiadikara, Sam Bimbo, Rudi Pranajaya.
Karya-karyanya kungsi dipamerkan boh di jero boh luar nagari. Koleksinya ogé dipamerkan di Musieum Barli Bandung. Dina warsih 2000, anjeuna nampi pangajén Satyalancana Kabudayaan ti présidén.
Anjeuna ngantunkeun 2 anak kandung, 3 anak téré, 15 incu, sarta 9 buyut. Sanggeus istri kahijina, Atikah Basari (nikah 1946) maot warsih 1991, anjeuna nikah deui jeung Nakisbandiyah warsih 1992.


text:
Lotte World
Lotte World nyaeta komplek rekreasi di Seoul, Korea Kidul. Ngandung taman jejer jero rohangan, taman hiburan di saluareun rohangan, pulo nu dihubungkeun ku monorél, mall balanja, hotél, musieum kuno, fasilitas olah raga jeung bioskop dina hiji area. Taman jero rohangan Lotte World mangrupakeun taman hiburan jero rohangan panggedena di dunya, sarta rengking katujuh nu didatangan ku jalma dumasar kana sensus 2002.[1] Dibuka 12 Juli, 1989, Lotte World narima nu datang 5 yuta urang unggal taunna. Di deukeuteunnana perenah situ Seok-Chon.
Lotte World mangrupakeun salasahiji tina sababaraha tempat nu dipake dina drama Korea Stairway to Heaven.
Tempo oge[édit | sunting sumber]
- Budaya kontémporér Koréa Kidul
- Lotte World II di Seoul & Busan
- Jonah's Park Pilipina
- Lotte Group
Rujukan[édit | sunting sumber]
Tumbu luar[édit | sunting sumber]
- Lotte World official website (Basa Koréa)
- Lotte World official website (Basa Inggris)
- introduction (Basa Inggris)


text:
Kapuloan Cocos (Keeling)
Kapulauan Cocos (Keeling) mangrupakeun hiji Wewengkon Luar nagri Australia nu diwangun ti 2 atol jeung 27 kapuloan koral. Pulo ieu aya di Samudra Hindia.
Démografi[édit | sunting sumber]
Dina taun 2007, pakiraan populasi pulo ieu nya éta 596 jiwa.[1] Populasi kabagi dina dua pulo antara bangsa Eropa di West Island nu kira-kira aya 120 jiwa jeung bangsa Melayu di Home Island nu kira-kira aya 500 jiwa. Basa utama Kapuloan Cocos (Keeling) nya éta basa Melayu jeung basa Inggris jeung 80% populasina ngagem agama Islam, leuwih hususna Sunni.
Réferénsi[édit | sunting sumber]
- ↑ The World Factbook, Cocos (Keeling) Islands, diaksés 7 Pébruari 2009
Apganistan · Arab Saudi · Arménia1 · Azerbaijan1 · Bahrain · Bangladésh · Butan · Brunéi · Cina · Géorgia1 · India · Indonésia · Irak · Iran · Israél · Jepang · Kamboja · Kazakhstan3 · Kirgizstan · Koréa Kalér · Koréa Kidul · Kuwait · Laos · Libanon · Maladéwa · Malaysia · Mesir3 · Mongolia · Myanmar · Nepal · Oman · Pakistan · Pilipina · Qatar · Rusia3 · Singapura · Siprus1 · Sri Lanka · Suriah · Tajikistan · Thailand · Timor Lésté2 · Turki3 · Turkménistan · Uni Émirat Arab · Uzbékistan · Viétnam · Yaman · Yordania
Pulo Natal · Kapuloan Cocos (Keeling)